Wanita psikopat rogol, bunuh kanak-kanak 12 tahun di Paris didakwa

(Gambar yang diambil di Paris pada 17 Oktober 2022 ini menunjukkan jambangan bunga yang diletakkan di pintu masuk bangunan tempat tinggal Lola, seorang pelajar perempuan berusia 12 tahun yang ditemui mati dalam sebuah beg pakaian / AFP)

PARIS, 18 Oktober- Penyiasat Paris pada Isnin mendakwa seorang wanita yang disyaki merogol dan membunuh seorang kanak-kanak perempuan berusia 12 tahun. Mayatkanak-kanak itu ditemui dalam sebuah beg pada Jumaat.Suspek utama, dikenal pasti sebagai wanita berusia 24 tahun itu menghidap gangguan psikiatri, disoal siasat awal Isnin bersama seorang lelaki tua yang disyaki melindunginya.Wanita itu didakwa atas tuduhan merogol dan membunuh kanak-kanak bawah 15 tahun bersama dengan penyeksaan dan penderaan, kata sumber itu.Dia ditangkap pada hari Sabtu di Bois-Colombes di pinggir barat laut Paris.Gambar daripada rakaman kamera litar tertutup (CCTV) pangsapuri  menunjukkan Lola memasuki bangunan diiringi suspek pada 3.20 petang, namun tiada pergerakan keluar.Seorang saksi yang turut melihatnya di tempat kejadian berkata bahawa dia telah menawarkan wang kepadanya untuk membantunya mengalihkan sebuah beg, lapor beberapa media.Penyiasat mengesyaki seorang lelaki berusia 43 tahun turut disoal siasat pada Isnin kerana melindungi wanita itu dan membawanya ke dalam kenderaan di mana dia ditemui.Ibu bapa Lola menghubungi polis selepas anak perempuan mereka tidak pulang dari sekolah menengah pada petang Jumaat, juga pada masa sama tidak senang dengan kehadiran wanita muda yang tidak dikenali itu di bangunan kediaman mereka.Beberapa jam kemudian mayat gadis muda itu ditemui oleh seorang gelandangan di luar blok pangsapuri, hanya beberapa lorong dari rumah mangsa, kira-kira 11.30 malam.Mayat itu mempunyai kesan luka besar di lehernya. Bedah siasat yang dijalankan pada Sabtu mendapati Lola meninggal dunia akibat sesak nafas, kata satu sumber.Setakat ini, enam orang telah ditahan berhubung kes itu. Penduduk tempatan meletakkan bunga di pintu pagar bangunan keluarga pada hujung minggu.Sementara itu, pihak berkuasa sekolah telah mengumumkan akan menyediakan bantuan psikologi untuk kakitangan dan murid di Sekolah Menengah Lola dan sekolah-sekolah lain di kawasan itu.Seorang ibu memberitahu AFP bahawa anak perempuannya, yang mengenali Lola, "tidak sihat hari ini, dia tidak mahu pergi ke sekolah.""Hari ini sudah tiba masanya untuk berkabung dan untuk siasatan, yang nampaknya berjalan dengan pantas," kata Datuk Bandar daerah ke-19 Francois Dagnaud semasa lawatan ke sekolah Georges-Brassens.“Apa yang penting, suspek utama buat masa ini telah ditahan, tiada psikopat yang berkeliaran di jalan-jalan kejiranan ini,” tambahnya selepas ibu bapa tempatan melaporkan kebimbangan terhadap keselamatan anak mereka. -AFP

(Orang ramai berjalan melepasi jambangan bunga yang diletakkan di luar bangunan di Paris pada 17 Oktober 2022, tempat tinggal seorang pelajar sekolah berusia 12 tahun, bernama Lola, tiga hari selepas mayatnya ditemui dalam sebuah beg pakaian / AFP)


PAKISTAN, 17 Oktober- Bekas Perdana Menteri, Imran Khan memenangi enam daripada lapan kerusi Dewan Undangan Negeri yang ditandinginya dalam pilihan raya kecil, hujung minggu lalu.Imran Khan menganggap sebagai kejayaan peribadi bagi bekas bintang pemain kriket antarabangsa itu.

(Imran Khan menang besar dalam pilihan raya kecil Pakistan / Foto Reuters)

Bagaimanapun, parti beliau Pakistan Tehreek-e-Insaf (PTI) mengalami sedikit kekalahan yang sebelum ini memegang kesemua lapan kerusi.Parti Imran hanya tewas dua kerusi Dewan Undangan Negeri kepada Parti Rakyat Pakistan (PPP), ahli gabungan pemerintah pimpinan Perdana Menteri Shehbaz Sharif.Individu di Pakistan boleh bertanding di pelbagai kawasan pada pilihan raya dan boleh memilih kerusi untuk dilepaskan jika menangi lebih daripada satu kawasan.Suruhanjaya Pilihan Raya setakat ini hanya mengadakan pilihan raya kecil di lapan dari puluhan kawasan.Imran Khan berikrar untuk mengadakan perarakan penyokongnya di ibu negara bagi mendesak kerajaan supaya mengumumkan pilihan raya lebih awal daripada yang dijadualkan pada Oktober tahun depan.Politik Pakistan yang mempunyai 220 juta penduduk terus bergolak dengan Imran khan mendakwa lawannya memperoleh kuasa menerusi komplot yang disokong kuasa asing.-AFP


4,400 rakyat Palestin dipenjarakan

PALESTIN, 17 Oktober- Beribu-ribu warga Palestin menghadiri pengebumian seorang penduduk yang ditembak mati oleh tentera Israel semasa pertempuran di Tebing Barat.Rakyat Palestin menyertai perarakan pengebumian Mujahed Dawood, yang meninggal dunia di hospital akibat ditembak tentera Israel.

Tentera rejim melepaskan tembakan terhadap rakyat Palestin semasa tunjuk perasaan berhampiran bandar Qarawet Bani Hassan pada hari Sabtu.Kementerian Kesihatan Palestin mengesahkan, seorang warga Palestin meninggal dunia akibat terkena tembakan, manakala tiga lagi cedera parah.Insiden itu susulan ketegangan yang semakin meruncing sejak tentera Israel memulakan operasi kekerasan di Tebing Barat .Rakyat Palestin melihat serbuan di kampung mereka sebagai tindakan pencerobohan bagi meluaskan jajahan Israel .Israel telah menawan Tebingan Barat sejak 1967, ketika menawan wilayah itu daripada Jordan.Sejak awal tahun ini, lebih 100 pejuang dan orang awam Palestin terbunuh.Selain itu, jumlah tahanan Palestin yang mati di penjara Israel sejak tahun 1967 mencecah 230 orang.Ketika ini, rejim Zionis menahan kira-kira 4,400 rakyat Palestin, termasuk pejuang dan penduduk yang menyertai protes.-AFP


Ahli ekonomi Australia berpindah ke penjara Insein

Yangon, Myanmar, 17 Oktober- Seorang ahli ekonomi Australia yang dipenjarakan di Myanmar telah dipindahkan dari ibu kota terpencil yang dibina tentera ke penjara yang luas di Yangon.Sean Turnell bekerja sebagai penasihat kepada pemimpin awam Myanmar Aung San Suu Kyi apabila dia ditahan sejurus selepas rampasan kuasa pada Februari tahun lalu.

(Sean Turnell, penasihat Aung San Suu Kyi dari Australia yang ditahan diberi vaksin COVID-19 di penjara Insein di Yangon./Foto AFP)

Pada September, dia dan Suu Kyi disabitkan oleh mahkamah junta tertutup kerana melanggar akta rahsia rasmi dan masing-masing dipenjara tiga tahun."Sean Tunell telah dipindahkan ke penjara Insein," kata sumber yang mengetahui kes itu kepada AFP.Tempoh tiga tahun Turnell layak mendapat potongan masa, menurut sumber undang-undang, bermakna profesor Universiti Macquarie itu sudah lebih separuh menjalani hukumannya.Turnell, warga asing pertama yang diketahui telah ditangkap berikutan rampasan kuasa 1 Februari, berada di tengah-tengah wawancara telefon dengan BBC ketika dia ditahan."Saya baru sahaja ditahan pada masa ini, dan mungkin didakwa dengan sesuatu, saya tidak tahu apa itu, boleh jadi apa-apa sahaja," katanya kepada penyiar pada masa itu.Butiran tepat mengenai dakwaan kesalahannya belum didedahkan kepada umum, walaupun televisyen kerajaan yang dikawal junta berkata dia mempunyai akses kepada "maklumat kewangan negara rahsia" dan telah cuba melarikan diri dari negara itu.Wartawan dihalang daripada prosiding mahkamah dan peguam bela diperintah tutup mulut dan menghalang mereka daripada bercakap dengan media.Lebih 2,200 orang telah terbunuh dan 15,000 ditangkap dalam tindakan keras tentera terhadap perbezaan pendapat sejak rampasan kuasa Februari 2021, menurut kumpulan pemantau tempatan.Beratus-ratus tahanan politik dianggarkan ditahan di penjara Insein yang luas di Yangon, termasuk warga asing.Bekas duta UK ke Myanmar Vicky Bowman sedang menjalani hukuman penjara selama setahun di sana kerana gagal mengisytiharkan dia tinggal di alamat yang berbeza daripada yang disenaraikan dalam sijil pendaftaran warga asingnya.Wartawan Jepun Toru Kubota, yang dipenjarakan selama sepuluh tahun selepas ditangkap pada protes anti-rampasan kuasa, juga ditahan di kompleks era kolonial.- AFP


Rusia lancar serangan ke atas pusat Kyiv menggunakan dron

KYIV, 17 Oktober- Rusia menyerang pusat Kyiv pada waktu pagi dengan dron pada hari Isnin dan membedil bandar lain di seluruh negara.Kali kedua dalam seminggu ia melancarkan serangan di seluruh Ukraine manakala tenteranya menghadapi halangan di medan perang.

(Jalan selepas serangan dron Rusia, yang dianggap pihak berkuasa tempatan sebagai kenderaan udara tanpa pemandu (UAV) Shahed-136 buatan Iran, ke atas Ukraine, di sini/Foto Reuters)

Askar melepaskan tembakan ke udara cuba menembak jatuh dron selepas letupan menggegarkan pusat Kyiv.Penduduk melarikan diri untuk berteduh. Roket anti-pesawat boleh dilihat melesat ke langit pagi, diikuti dengan letupan dan api oren.Seorang pegawai di pejabat presiden Ukraine berkata tiga orang terbunuh dalam serangan ke atas sebuah bangunan kediaman di Kyiv. Asap hitam keluar dari tingkap bangunan yang diletupkan dan pekerja perkhidmatan kecemasan bertungkus-lumus memadamkan api.Ukraine berkata, serangan itu dilakukan oleh 'drone bunuh diri' buatan Iran, yang terbang ke sasaran mereka dan meletup. Kementerian pertahanan Rusia berkata ia telah melakukan serangan besar-besaran ke atas sasaran tentera dan infrastruktur tenaga di seluruh Ukraine menggunakan senjata berketepatan tinggi.Reuters melihat serpihan dron yang digunakan dalam serangan itu yang mengandungi perkataan "Belgorod" ia merupakan  rujukan jelas kepada serangan Ukraine ke atas wilayah Rusia yang bersempadan dengan Ukraine.Menteri Dalam Negeri Ukraine Denys Monastyrskyi kemudian berkata terdapat kematian di bandar lain juga dalam serangan Isnin.Serangan itu berlaku seminggu selepas Rusia melancarkan serangan udara paling berat di Kyiv dan bandar-bandar lain di Ukraine sejak permulaan perang  semasa waktu pagi.- Reuters


Volker Turk seru konflik di Ukraine dikurangkan, hormati undang-undang antarabangsa

GENEVA, 17 Oktober- Pesuruhjaya Tinggi Pertubuhan Bangsa Bersatu (PBB) bagi hak asasi manusia yang baharu dilantik, Volker Turk menyeru agar konflik di Ukraine dikurangkan dan menghormati undang-undang antarabangsa.Tentera Rusia menyerang ibu negara Ukraine hari ini untuk kali kedua dalam seminggu, manakala tentera Rusia dan Ukraine bertempur dalam pertempuran hebat di sekitar dua bandar di wilayah Donbas di timur."Kami telah menerima laporan daripada rakan sekerja di lapangan mengenai serangan dron dan adalah sangat penting bahawa orang awam tidak disasarkan," katanya.

"Seruan besar adalah untuk mengurangkan kes dan mencari cara dan juga menghormati undang-undang antarabangsa," tambah Turk.

Pada 24 Februari, Rusia menghantar puluhan ribu tentera ke Ukraine dikatakan sebagai "operasi khas" untuk membasmi apa yang dipanggil nasionalis berbahaya.Tentera Ukraine melancarkan tentangan sengit, dengan bantuan senjata dibekalkan Amerika Syarikat dan sekutunya, yang juga telah mengenakan sekatan menyeluruh ke atas Rusia dalam usaha memaksanya berundur."Adalah jelas bahawa sebarang peningkatan dalam peperangan amat merisaukan kami dan ia berlaku bukan sahaja di Ukraine, tetapi di banyak bahagian lain di dunia,” kata ketua hak asasi manusia itu.Turk, seorang peguam Austria memegang jawatan hari ini menggantikan Michelle Bachelet dari Chile, yang tempoh perkhidmatannya berakhir pada 31 Ogos.Turk berkata, beliau "merendah diri dan amat berbesar hati" untuk memikul tugas itu.-REUTERS


Saudi pertahankan dasar minyak OPEC+

(Kilang pemprosesan minyak Abqaiq Saudi Aramco pada 20 Sept 2019/AFP)

RIYADH, 17 Oktober- Arab Saudi menolak tuduhan Amerika Syarikat bahawa ia menyokong pencerobohan Rusia di Ukraine dengan membuat pemotongan pengeluaran minyak bagi menaikkan harga minyak mentah, sebaliknya menegaskan tindakan itu adalah keputusan perniagaan semata-mata."Kami terkejut dengan tuduhan bahawa kerajaan Saudi menyokong Rusia dalam peperangannya dengan Ukraine," twit Menteri Pertahanan Saudi, Putera Khaled bin Salman.“Walaupun keputusan OPEC+ yang dibuat sebulat suara adalah atas sebab ekonomi semata-mata, ada yang menuduh kami menyokong Rusia."Iran juga ahli OPEC, adakah ini bermakna kerajaan Saudi juga menyokong Iran?" tambah Putera Khaled, merujuk kepada saingan serantau Arab Saudi.Dalam ucapan yang disiarkan pada malam Ahad, Raja Saudi Salman bin Abdulaziz Al Saud menegaskan negaranya "bekerja keras dalam strategi tenaganya untuk menyokong kestabilan dan keseimbangan pasaran minyak global".Emiriah Arab Bersatu dan Bahrain, yang seperti Arab Saudi adalah sekutu AS serta rakan kongsi OPEC, turut mempertahankan keputusan kartel itu sebagai langkah "teknikal".Kartel OPEC+ yang diketuai Arab Saudi termasuk Rusia menimbulkan kemarahan Washington dengan memutuskan untuk mengurangkan pengeluaran sebanyak dua juta tong sehari mulai November, tindakan yang menambah tekanan terhadap kenaikan harga minyak mentah.Jurucakap White House, John Kirby minggu lalu berkata bahawa Riyadh tahu pemotongan itu "akan meningkatkan pendapatan Rusia dan menjejaskan keberkesanan sekatan" terhadap Moscow.AS berikrar akan menilai semula hubungan dengan Arab Saudi kerana kenaikan harga minyak beberapa minggu sebelum pilihan raya kongres merupakan tamparan diplomatik kepada Presiden Joe Biden. -AFP

(Mohammed bin Salman menyambut ketibaan Joe Biden di Istana Al-Salam Jeddah pada 15 Julai lalu)


Taufan badai Filipina, tenggelamkan kawasan penempatan dan pertanian

MANILA, 17 Oktober- Ribut tropika yang membadai utara Filipina semalam bertukar taufan dengan hujan yang menenggelamkan kampung serta kawasan pertanian.Menurut agensi pemantauan bencana, hampir seribu penduduk telah digesa berpindah ke kawasan yang lebih selamat.

(Biro cuaca Filipina memaklumkan, ribut tropika yang membadai utara Filipina, semalam bertukar lebih buruk menjadi taufan dengan membawa bersama hujan menenggelamkan kampung serta kawasan pertanian/Foto Reuters)

Dalam satu perkongsian oleh seorang penduduk pekan Claveria di wilayah Cagayan, banjir besar telah menenggelamkan rumah termasuk mengakibatkan pokok tumbang kerana tiupan angin kencang.Biro cuaca memaklumkan, taufan yang menghasilkan angin berkelajuan 120 km sejam itu dijangka akan bertambah kuat ketika bergerak menuju ke arah Laut China Selatan.Dalam pada itu, Presiden Filipina, Ferdinand Marcos Jr dalam satu hantaran di Twitter memaklumkan, bantuan kerajaan sedang dalam perjalanan ke kawasan terjejas.Sebelum ini, sekurang-kurangnya lapan terkorban termasuk lima anggota penyelamat, manakala enam nelayan dilaporkan hilang akibat Taufan Noru yang membadai wilayah sama.Menurut maklumat polis dan pihak berkuasa, lima anggota pasukan keselamatan berkenaan lemas di wilayah Bulacan ketika melakukan operasi mencari dan menyelamat mangsa banjir sebelum bot dinaiki mereka terbalik.-REUTERS


Protes di Perancis, kerajaan gesa hentikan segera

PARIS, 17 Oktober- Puluhan ribu penunjuk perasaan, rata-rata terdiri daripada pekerja industri minyak dan gas berarak bagi memprotes kenaikan kos sara hidup di Paris, SEMALAM.Mereka turut menuntut tindakan segera kerajaan mengawal harga barangan menjelang musim sejuk yang akan tiba tidak lama lagi.

(Puluhan ribu di Paris berarak menentang kenaikan kos sara hidup dan ketidakupayaan kerajaan terhadap perubahan iklim./ Foto AFP)

Protes yang berlarutan sejak mogok selasa lalu turut meminta kerajaan mengenal pasti mekanisme bagi memberi perlindungan sewajarnya kepada rakyat terutama kesan ekonomi akibat perang antara Ukraine dan Rusia.Sementara itu, Perdana Menteri Perancis, Élisabeth Borne menggesa protes yang dipimpin pembangkang berhaluan kiri itu dihentikan segera sebelum kerajaan mengambil tindakan perlu dan meletakkan semula pekrja kilang ditempatnya. Menurutnya protes tersebut telah menyebabkan kerugian besar akibat kekurangan penghasilan minyak dan gas setelah kilang ditutup.Tiga daripada tujuh kilang penapisan telah dihenti tugas dan lima depoh minyak turut terjejas selepas hampir 70 peratus pekerja tidak hadir bekerja, mogok dan menghadiri tunjuk perasaan.- AFP


EU sedia latih 15,000 tentera Ukraine

(Seorang tentera Ukraine melihat langit semasa serangan dron di Kiev pada 17 Oktober 2022, di tengah-tengah pencerobohan Rusia ke atas Ukraine/AFP)

LUXEMBOURG, 17 Oktober- Kesatuan Eropah (EU) bersedia untuk meningkatkan sokongan ketenteraannya kepada Ukraine.

Ini dengan melancarkan misi melatih 15,000 tentera Ukraine dan menyalurkan dana €500 juta lagi untuk pembelian senjata. Menteri Luar dari 27 negara anggota itu dijadual menandatangani keputusan tersebut dalam mesyuarat di Luxembourg dan menurut para diplomat, misi tersebut perlu dilaksanakan bulan depan. Ia juga akan membincangkan cara bertindak balas terhadap penggunaan dron buatan Iran oleh Rusia."Dari segi moral, malah dari segi ketenteraan, Rusia kalah dalam perang ini. Jadi kita perlu terus menyokong Ukraine," kata Ketua Dasar Luar EU Josep Borrell pada permulaan perhimpunan.

(Ketua Dasar Luar EU Josep Borrell/AFP)

Selepas hampir lapan bulan berperang, tentera Ukraine membuat kemajuan di medan perang dan penyokong barat Kiev berminat untuk memastikan tenteranya mempunyai kapasiti untuk terus berjuang.Beberapa negara EU termasuk Jerman dan Perancis telah melatih tentera Ukraine untuk menggunakan sistem artileri moden, pelancar peluru berpandu dan sistem pertahanan udara yang dihantar kepada Kiev.Program yang sedang dijalankan oleh negara anggota individu ditetapkan untuk diteruskan dan boleh digabungkan dalam misi EU kemudian."Saya sangat yakin bahawa mengumpulkan kapasiti tentera Eropah, kami boleh menawarkan produk yang lebih baik," kata Borrell.-AFP


Yayasan Bill and Melinda Gates labur AS$1.2 bilion dolar perangi polio

BERLIN, JERMAN, 17 Oktober- Yayasan Bill and Melinda Gates berjanji melabur AS$1.2 billion dalam usaha memerangi polio.Sumbangan akan disalur ke gerakan Inisiatif Pembasmian Polio Global (G-P-E-I) yang menyasar mahu menamatkan jangkitan itu menjelang 2026.

(Titisan vaksin polio diberikan kepada kanak-kanak di klinik kesihatan Peshawar, Pakistan 11 Julai 2019 / Foto Reuters)

Pengerusi bersama Yayasan, Bill Gates memaklumkan perkara itu pada Sidang Kemuncak Kesihatan Sedunia.G-P-E-I dipilih berdasarkan reputasinya yang berjaya mengekang jangkitan penyakit itu.Sejak dilancarkan pada 1988, ia berjaya mengurangkan jangkitan global sebanyak 99 peratus.Antara rakan strategik G-P-E-I ialah Pertubuhan Kesihatan Sedunia, Rotary International dan Pusat Kawalan Penyakit Berjangkit Amerika Syarikat. Polio adalah penyakit berjangkit yang merebak terutamanya melalui pencemaran oleh najis, digunakan untuk membunuh dan melumpuhkan beribu-ribu kanak-kanak setiap tahun.Walaupun tiada penawar yang diketahui, tiga suntikan vaksin memberikan hampir 100% imuniti.


China akan berusaha untuk tingkatkan kadar kelahiran

CHINA, 17 Oktober- Beijing bercadang menggubal dasar baharu bagi meningkatkan kadar kelahiran di negara tembok besar itu.Langkah itu dikemuka susulan kegusaran penggubal undang-undang berkaitan kemerosotan populasi yang dikhuatiri menjejaskan ekonomi kedua terbesar di dunia.

(Penumpang membantu bayi memakai pelitup muka di stesen kereta api Shanghai di China, ketika negara itu dilanda wabak novel coronavirus, 9 Februari 2020 / Foto Reuters)

Menurut Presiden Xi Jinping, Penumpang membantu bayi memakai topeng di stesen kereta api Shanghai di China, ketika negara itu dilanda wabak novel coronavirus, 9 Februari 2020sistem dasar baharu bakal diperkenal."Kami akan mewujudkan sistem dasar untuk meningkatkan kadar kelahiran dan meneruskan strategi nasional yang proaktif sebagai tindak balas kepada penuaan penduduk,"katanya kepada kira-kira 2,300 perwakilan dalam ucapan merasmikan Kongres Parti Komunis sekali dalam lima tahun di Beijing.Walaupun China mempunyai 1.4 bilion penduduk, paling ramai di dunia, kelahirannya dijangka jatuh ke paras terendah tahun ini, kata ahli demografi, menurun di bawah 10 juta daripada 10.6 juta bayi tahun lalu - sudah turun 11.5% daripada 2020.Pihak berkuasa mengenakan dasar satu anak dari 1980 hingga 2015, kemudian bertukar kepada dasar tiga anak, mengakui negara berada di ambang kemerosotan demografi.Kadar kesuburannya sebanyak 1.16 pada tahun 2021 adalah di bawah standard 2.1 OECD untuk populasi yang stabil dan antara yang terendah di dunia.Sepanjang tahun lalu, pihak berkuasa telah memperkenalkan langkah-langkah seperti potongan cukai, cuti bersalin yang lebih lama, insurans perubatan yang dipertingkatkan, subsidi perumahan, wang tambahan untuk anak ketiga dan tindakan keras terhadap tunjuk ajar swasta yang mahal.Namun, keinginan di kalangan wanita China untuk mempunyai anak adalah yang paling rendah di dunia, tinjauan yang diterbitkan pada Februari oleh badan pemikir YuWa Population Research menunjukkan.Ahli demografi berkata langkah yang diambil setakat ini tidak mencukupi. Mereka menyebut kos pendidikan tinggi, gaji rendah dan waktu kerja yang terkenal lama sebagai isu yang masih perlu ditangani, bersama-sama dengan dasar COVID-19 dan kebimbangan pertumbuhan ekonomi.-REUTERS


10 lagi orang awam terbunuh di Ukraine

(Seorang lelaki dilihat terjatuh selepas letupan berikutan serangan dron di Kiev pada 17 Oktober 2022, di tengah-tengah pencerobohan Rusia ke atas Ukraine/AFP)

KIEV, 17 Oktober- Sekurang-kurangnya 10 orang awam maut manakala 14 lagi cedera akibat serangan di beberapa wilayah di Ukraine, lapor Agensi Anadolu.Timbalan ketua pejabat presiden Kyrylo Tymoshenko menerusi hantaran di Telegram pada Ahad mendakwa serangan Rusia menyasarkan wilayah Dnipro, Kharkiv, Zaporizhzhia, Donetsk dan Kherson.Menurut Staf Am Ukraine, Rusia telah kehilangan 65,000 kakitangan, 2,529 kereta kebal dan 5,193 kenderaan perisai sejak Moscow melancarkan operasi ketenteraan ke atas Kiev pada 24 Februari.

(Pegawai polis melepaskan tembakan ke arah dron berikutan serangan di Kiev pada 17 Oktober 2022, di tengah-tengah pencerobohan Rusia ke atas Ukraine/AFP)

Pada 21 September, Menteri Pertahanan Rusia Sergey Shoygu mengumumkan 5,937 tentera Rusia maut akibat perang.Sementara itu, Rusia mendakwa bahawa bangunan pentadbirannya di wilayah timur Donetsk diserang tentera Ukraine pagi Ahad.Datuk Bandar Donetsk, Alexey Kulemzin menerusi hantaran di Telegram mendakwa tentera Ukraine melancarkan tiga peluru berpandu HIMARS (Sistem Roket Artileri Mobiliti Tinggi) di wilayah itu.Seramai dua orang dilaporkan cedera dalam kejadian itu.-BERNAMA


Bandar Kiev dikejutkan dengan dua letupan pada awal pagi

UKRAINE, 17 Oktober- Dua letupan kedengaran pagi ini di Kiev, tepat seminggu selepas peluru berpandu Rusia menyerang ibu negara Ukraine, kata wartawan AFP.Letupan berlaku masing-masing pada pukul 6.35 pagi dan 6.45 pagi waktu tempatan, dengan siren serbuan udara berbunyi sejurus sebelum letupan pertama.Datuk Bandar Kiev, Vitali Klitschko berkata salah satu letupan berlaku di daerah Shevchenkivsky tengah ibu negara."Semua perkhidmatan sedang dalam perjalanan ke tempat kejadian. Butiran kemudian. Amaran udara diteruskan. Tinggal di tempat perlindungan!," kata Klitschko di media sosial.

(Rakaman pada 10 Oktober 2022 menunjukkan asap berkepul ke udara selepas beberapa serangan Rusia melanda ibu negara Ukraine, dengan polis melaporkan beberapa kematian/AFP)

Pada 10 Oktober, peluru berpandu Rusia menghujani Kiev dan bandar-bandar lain di seluruh Ukraine dalam gelombang serangan terbesar dalam beberapa bulan.Serangan itu membunuh sekurang-kurangnya 19 orang, mencederakan 105 yang lain dan mencetuskan bantahan antarabangsa.Moscow melancarkan serangan selanjutnya pada 11 Oktober, walaupun pada skala yang lebih kecil, menyerang pemasangan tenaga di barat Ukraine jauh dari hadapan.Presiden Rusia, Vladimir Putin berkata serangan itu adalah sebagai tindakan balas terhadap letupan yang merosakkan jambatan utama yang menghubungkan Rusia ke semenanjung Crimean yang diilhamkan oleh Moscow.Putin pada Jumaat menyatakan kepuasan dan berkata tidak ada keperluan untuk serangan besar-besaran selanjutnya ke atas Ukraine "buat masa ini".-AFP


Khidmat KakaoTalk tergendala, Presiden Korea Selatan arah tindakan susulan

SEOUL, 17 Oktober- Pegawai telah diarah membuat langkah susulan selepas Kakao Corp, pengendali sembang utama Korea Selatan mengalami gangguan perkhidmatan yang meluas pada hujung minggu, berikutan kebakaran yang berlaku di pusat data.Perkara itu dimaklumkan Presiden Korea Selatan, Yoon Suk-yeol."Untuk memastikan pemulihan yang cepat, saya bercakap dengan Menteri Sains dan ICT pada hujung minggu dan meminta untuk mengkaji semula bagaimana kerajaan harus bertindak balas untuk mencegah (berulang) dan (melaksanakan) langkah susulan," kata Yoon.Kebakaran pada 15 Oktober lalu menyebabkan KakaoTalk, aplikasi sembang mudah alih terbesar di negara itu dengan lebih 47 juta pengguna aktif mengalami gangguan perkhidmatan besar-besaran.Keadaan tersebut menyebabkan syarikat mengeluarkan permohonan maaf kepada pelanggan.

Saham Kakao Corp Korea Selatan menjunam hari ini selepas gangguan yang meluas mencetuskan tindak balas politik keras dan menggesa untuk meningkatkan penelitian terhadap penguasaan pasaran syarikat.Yoon berkata perkhidmatan Kakao adalah seperti "rangkaian telekomunikasi nasional asas" dan menambah badan pemerhati antitrust negara itu Suruhanjaya Perdagangan Adil akan meneliti isu monopoli syarikat berkenaan.-REUTERS


1.5 juta mohon pas wajib saksikan Piala Dunia 2022 di Qatar

DOHA, 17 Oktober- Qatar pada Ahad memaklumkan, lebih 1.5 juta orang telah memohon pas wajib untuk menyaksikan kejohanan Piala Dunia 2022, yang bermula 20 November ini. Pengarah Agensi pengeluar pas Hayya, Saad Al-Suwaidi berkata antara 1.5 juta dan 1.7 juta orang setakat ini telah memohon pas itu. Ia berfungsi sebagai visa, tiket perlawanan, tiket pengangkutan dan memberi akses kepada beberapa zon peminat.Semua pengembara ke Qatar memerlukan pas untuk masuk mulai 1 November, sama ada mereka berhasrat untuk menonton perlawanan atau tidak.Qatar menjangkakan kehadiran lebih satu juta pelawat asing, serta ratusan ribu peminat domestik.Penyokong antarabangsa perlu memohon pas selepas membeli tiket dan mendapatkan penginapan.Dua lapangan terbang antarabangsa Doha sedang bersedia untuk mengendalikan 150,000 penyertaan sehari, kata seorang pegawai.-AFP

(Sepanduk yang menggambarkan pemain bola sepak tergantung di bangunan di ibu negara Qatar, Doha menjelang Piala Dunia bola sepak FIFA tahun ini, pada 16 Oktober 2022/AFP)


Perang Rusia-Ukraine, empat juta kanak-kanak hidup dalam kemiskinan

PARIS, 17 Oktober- Percerobohan Rusia ke atas Ukraine dan kejatuhan ekonomi menyebabkan empat juta kanak-kanak hidup dalam kemiskinan di Timur Eropah dan Asia Tengah. Menurut Tabung Kanak-Kanak Pertubuhan Bangsa Bersatu (UNICEF), jumlah itu meningkat 19 peratus sejak 2021. Jumlah tersebut berdasarkan kesimpulan data dari 22 buah negara. "Golongan kanak-kanak menanggung beban paling berat daripada krisis ekonomi yang disebabkan oleh perang di Ukraine," katanya.Agensi kanak-kanak PBB itu turut memaklumkan, kanak-kanak Rusia dan Ukraine merupakan golongan paling terjejas sejak serangan pada Februari lepas. "Rusia menyumbang hampir tiga perempat daripada jumlah bilangan kanak-kanak yang hidup dalam kemiskinan akibat perang Ukraine dan kos sara hidup di seluruh rantau ini," jelas UNICEF."Dengan tambahan 2.8 juta kanak-kanak kini tinggal dalam isi rumah bawah paras kemiskinan.

(Seorang penduduk tempatan membersihkan serpihan di sebelah bangunan kediaman yang musnah akibat serangan peluru berpandu di Konstantinovka, wilayah timur Donetsk pada 14 Oktober 2022/AFP)

Tamparan kepada ekonomi Rusia daripada sekatan Barat digabungkan dengan populasi yang besar untuk menghasilkan kesan yang besar."Ukraine adalah rumah kepada setengah juta kanak-kanak yang hidup dalam kemiskinan," tambah UNICEF.Romania berada di belakang dengan 110,000 lagi kanak-kanak dalam kemiskinan."Kanak-kanak di seluruh rantau ini sedang hanyut dalam perang yang mengerikan," kata Pengarah Serantau UNICEF untuk Eropah dan Asia Tengah, Afshan Khan."Jika kita tidak menyokong kanak-kanak dan keluarga ini sekarang, peningkatan mendadak dalam kemiskinan kanak-kanak hampir pasti akan mengakibatkan kehilangan nyawa, kehilangan pembelajaran dan kehilangan masa depan," katanya.-AFP


Lebih 600 orang maut banjir di Nigeria

LAGOS, 17 Oktober- Lebih 600 orang maut dalam banjir terburuk dalam tempoh sedekad di Nigeria, menurut angka baharu yang dikeluarkan kerajaan, semalam.Kenyataan Kementerian Hal Ehwal Kemanusiaan di Twitter memaklumkan, lebih 1.3 juta orang meninggalkan kediaman mereka."Malangnya, seramai 603 orang terkorban setakat hari ini," kata Menteri Hal Ehwal Kemanusiaan, Sadiya Umar Farouq.Jumlah korban pada minggu lepas seramai 500, tetapi meningkat berikutan beberapa kerajaan negeri tidak berseda menghadapi banjir, kata Umar Farouq.Tambahnya, banjir yang berlaku juga memusnahkan sepenuhnya lebih 82,000 rumah dan hampir 110,000 hektar tanah ladang.

(Sebuah rumah tenggelam di kampung Ogbaru berikutan hujan lebat di negeri Anambra, Nigeria pada 14 Oktober 2022/AFP)

Menurut Agensi Pengurusan Kecemasan Kebangsaan (NEMA), walaupun musim hujan biasanya bermula sekitar Jun, hujan lebat berlaku sejak Ogos lalu.Pada 2012, seramai 363 orang maut dan lebih 2.1 juta kehilangan tempat tinggal akibat banjir.Afrika Sub-Sahara terjejas secara tidak seimbang oleh perubahan iklim dan banyak ekonominya sudah bergelut akibat kesan riak perang Rusia-Ukraine.Pengeluar beras telah memberi amaran bahawa banjir yang dahsyat boleh menjejaskan harga di negara yang mempunyai kira-kira 200 juta penduduk, dengan import beras diharamkan untuk merangsang pengeluaran tempatan.Program Makanan Sedunia dan Pertubuhan Makanan dan Pertanian PBB berkata bulan lalu Nigeria adalah antara enam negara yang berdepan risiko tinggi tahap kelaparan yang teruk.-AFP


Angka kematian kebakaran kelab malam Thailand meningkat kepada 25 orang

BANGKOK, 17 Oktober- Angka kematian akibat kebakaran kelab malam Thailand, meningkat kepada 25 orang. Kebakaran berlaku pada 5 Ogos lalu di kelab malam Mountain B di wilayah Chonburi timur Thailand, kira-kira 150 kilometer tenggara Bangkok.Pihak berkuasa menemukan 13 mayat yang rentung selepas kebakaran dan 12 lagi orang maut akibat kecederaan mereka sejak itu.

(Foto fail sekitar kelab malam Mountain B yang diambil 5 Ogos 2022/AFP)

Pejabat perhubungan awam wilayah Chonburi memaklumkan, kematian terbaharu melibatkan seorang wanita berusia 26 tahun. Dia meninggal dunia di sebuah hospital tempatan, semalam. Lapan mangsa masih menerima rawatan, dengan dua daripadanya memerlukan alat bantuan pernafasan. Kebimbangan telah lama dibangkitkan mengenai pendekatan lemah Thailand terhadap kesihatan dan keselamatan, terutamanya di bar dan kelab malam.Pada 2009, kebakaran besar meletus pada pesta Malam Tahun Baru di kelab popular, Santika di Bangkok membunuh 67 orang dan mencederakan lebih 200 pengunjung.-AFP


4 terbunuh, 61 cedera dalam kebakaran di Penjara Evin di Iran

(Keadaan Penjara Evin selepas kebakaran yamg meragut empat nyawa/AFP)

TEHRAN, 17 Oktober- Sekurang-kurangnya empat banduan terbunuh dan 61 lagi cedera dalam kebakaran di Penjara Evin di Tehran pada malam Sabtu, lapor Xinhua memetik agensi berita rasmi IRNA.  “Berikutan pergaduhan malam tadi antara beberapa banduan wad khas bagi sabitan kes kecurian dan kewangan di penjara itu dan kebakaran tercetus di bengkel jahitan penjara ini... sejumlah besar banduan berjaya diselamatkan, malangnya empat banduan maut dan ada yang cedera," menurut laporan itu.Empat banduan yang maut akibat terhidu asap itu disabitkan dengan kesalahan mencuri, katanya.Antara 61 yang cedera, 51 dirawat di klinik pesakit luar dan 10 lagi dimasukkan ke hospital, empat daripadanya dilaporkan berada dalam keadaan kritikal.Lebih 70 banduan yang berhadapan risikio kecederaan dapat diselamatkan, menurut laporan itu.

(Sekurang-kurangnya empat banduan Iran maut dalam kebakaran di penjara Evin/AFP)

Ketika konflik dan kebakaran beberapa banduan yang disabitkan dengan jenayah keganasan dan berbahaya cuba melarikan diri, namun gagal hasil daripada langkah keselamatan di situ, lapor IRNA.Laporan sebelum ini menyebut kebakaran tercetus berikutan pergaduhan dalam kalangan beberapa banduan di wad dan merebak ke bilik stor pakaian penjara itu. -BERNAMA

Berita berkaitanLapan cedera dalam kebakaran penjara di Tehran


Iran kecam campur tangan Biden dalam urusan negara itu

DUBAI, 16 Oktober- Iran menolak sokongan Biden berhubung protes yang tercetus di negara itu sebagai campur tangan hal ehwal negaranya.Jurucakap Kementerian Luar, Nasser Kanaani berkata Presiden Amerika Syarikat, Joe Biden campur tangan dalam hal ehwal negara Iran dengan menyokong rusuhan yang berlaku."Dalam beberapa hari kebelakangan ini, pentadbiran A.S. telah berusaha untuk mencetuskan kekacauan di Iran dengan pelbagai alasan", katanya.Rusuhan di Iran tercetus beberapa minggu lalu berpunca daripada kematian seorang wanita dalam tahanan polis.Mengulas mengenai protes antikerajaan beberapa minggu lalu di Iran yang tercetus akibat kematian Mahsa Amini pada 16 September lalu, Biden berkata beliau terkejut dengan keberanian rakyat turun ke jalan raya melakukan tunjuk perasaan.Protes tersebut telah menjadi salah satu cabaran paling getir kepada Republik Islam itu sejak revolusi 1979 serta demonstrasi telah merebak ke seluruh negara dan beberapa orang melaungkan kematian pemimpin tertinggi Ayatollah Ali Khamenei.

(Penunjuk perasaan memegang papan tanda semasa tunjuk perasaan, berikutan kematian Mahsa Amini, di Berlin, Jerman/REUTERS)


Penularan Ebola, dua daerah di Uganda jalani perintah berkurung

KAMPALA, 16 Oktober- Dua daerah di Uganda dikenakan perintah berkurung susulan penularan Ebola.Menerusi perintah itu, orang ramai dikehendaki duduk di rumah manakala kawasan awam ditutup.Menurut Presiden Uganda, Yoweri Kaguta Museveni, daerah terlibat adalah Mubende dan Kassanda.Pergerakan keluar masuk daerah terbabit adalah dilarang.Penduduk di kawasan berkenaan juga tidak dibenar keluar rumah antara 7.00 malam hingga 6.00 pagi. Setakat ini, 19 kematian akibat Ebola direkodkan di Uganda.Turut dicatatkan, 58 kes jangkitan.-REUTERS


Lapan cedera dalam kebakaran penjara di Tehran

MOSCOW, 16 Oktober- Sekurang-kurangnya lapan cedera dalam kebakaran di penjara Evin di Tehran, lapor Sputnik memetik agensi berita IRNA.“Tiada kematian dilaporkan dalam insiden itu kecuali lapan cedera,” menurut petugas perkhidmatan ambulans pada malam Sabtu.Media Iran sebelum itu melaporkan satu kejadian letupan kuat berlaku di penjara Evin yang menyebabkan kebakaran.IRNA melaporkan penduduk di situ mendengar sekurang-kurangnya empat letupan.Kebakaran tercetus di bengkel jahitan berpunca daripada konflik antara beberapa banduan yang disabitkan dengan jenayah kewangan dan mencuri.Menurut agensi berita Fars, pegawai penjara berjaya memadamkan kebakaran.- BERNAMA

(Kebakaran penjara di Tehran, lapan orang cedera/AFP)


PM Australia melawat mangsa banjir di Victoria

SYDNEY, 16 Oktober- Perdana Menteri Australia, Anthony Albanese mengadakan lawatan ke Victoria, salah sebuah negeri yang terjejas teruk dilanda banjir. Banjir melanda tiga negeri ekoran hujan lebat selama beberapa hari.Tumpuan kekal diberikan di bahagian utara kawasan itu terutama bandar Shepparton dimana ribuan penduduk terkandas.Pihak berkuasa Victoria turut melaporkan satu kematian membabitkan seorang lelaki di Rochester, kira-kira 200 km (124 batu) di utara Melbourne.

(Perdana Menteri Australia, Anthony Albanese/Foto fail/AFP)

"Rakyat Australia berkumpul, mereka saling membantu dan sekali lagi kita melihat pada masa yang paling teruk, rakyat Australia yang terbaik," kata Albanese di Melbourne."Operasi pembersihan juga sedang dijalankan", katanya.Terdahulu, perdana menteri berkata insiden cuaca buruk itu memberi kesan kepada masyarakat bandar dan serantau. Tambahnya, seramai 60 anggota Angkatan Pertahanan Australia kini berada di lokasi membantu penduduk yang terjejas banjir.Sementara itu, amaran banjir terbaharu turut dikeluarkan melibatkan kawasan selatan New South Wales dan wilayah utara Tasmania.Di selatan New South Wales, sebanyak 74 amaran banjir dikeluarkan terutama di bandar pedalaman Forbes, Narrandra dan Moama. Manakala di Tasmania, sebanyak 22 amaran diberikan berhampiran Launceston.Pada awal tahun ini, negeri-negeri di bahagian timur Australia dilanda banjir teruk ekoran fenomena cuaca La Nina yang menyebabkan hujan lebat.-REUTERS


20 maut, 15 cedera bas terbalik di Narino

NARINO, 16 Oktober-Sekurang-kurangnya 20 maut manakala 15 lagi cedera selepas sebuah bas dinaiki terbalik di Lebuh Raya Pan-America di barat daya Colombia.Antara yang terkorban adalah kanak-kanak.Menurut pegawai polis trafik Narino, Kapten Albertland Agudelo, kejadian berlaku ketika bas dalam perjalanan dari bandar Tumaco ke Cali.Siasatan awal mengesyaki nahas terjadi selepas pemandu hilang kawalan ketika melalui selekoh.Kawasan berkabus turut membataskan penglihatan.

(Kren digunakan untuk mengalihkan bas yang remuk selepas nahas / Foto REUTERS)

Pihak berkuasa tidak menolak kemungkinan berlaku kegagalan mekanikal pada sistem brek.Pasukan penyelamat mengambil masa sekitar sembilan jam bagi mengalihkan kenderaan.-REUTERS


Lebih 55,000 anggota kongsi gelap ditahan di El Salvador

SOYAPANGO, 16 Oktober- Lebih 55,000 individu dipercayai ahli kumpulan kongsi gelap ditahan pihak berkuasa El Salvador dalam tempoh tujuh bulan.Penangkapan drastik itu dilakukan susulan pengumuman Presiden Nayib Bukele yang melancarkan perang terhadap aktiviti kumpulan jenayah.Menurut Menteri Keadilan, Gustavo Villatoro, angka itu bertambah selepas pihak berkuasa dibenar melakukan tangkapan tanpa waran.Jumlah tangkapan direkodkan turut melibatkan 16,000 individu yang ditahan sebelum kuasa khas itu diberi.

(Anggota polis menahan seorang lelaki dipercayai ahli kumpulan kongsi gelap / Foto AFP)

Penangkapan secara agresif dijangka terus meningkat susulan anggota polis dan tentera ditempatkan di lokasi-lokasi strategik.Selain penahanan, pihak berkuasa turut merampas 1,644 senjata api dan lebih 2,000 kenderaan.Operasi besar-besaran itu disokong rakyat yang sering berdepan ancaman kumpulan jenayah.Antara kumpulan kongsi gelap yang cuukp terkenal di El Salvador ialah Mara Salvatrucha dan Barrio 18.-AFP


Perancis akan latih 2,000 tentera Ukraine

PARIS, 16 Oktober- Perancis akan melatih 2,000 tentera Ukraine di negara itu.Perkara itu dimaklumkan Menteri Pertahanan, Sebastien Lecornu dalam temubual dengan akhbar Le Parisien."Tentera akan dibawa ke unit kami selama beberapa minggu, bahawa akan ada tiga peringkat latihan: pertempuran am, keperluan khusus yang digariskan oleh Ukraine seperti logistik" dan latihan tentang cara menggunakan peralatan pertahanan yang disediakan oleh sekutu Barat Ukraine", katanya.

Beliau berkata latihan tersebut akan dilaksanakan dengan mematuhi peraturan dan mereka membantu negara yang sedang berperang dengan Rusia.Perancis juga akan membekalkan Ukraine dengan sistem pertahanan udara Crotale, selain enam unit kenderaan perisai Caesar, tambahan daripada 18 unit yang diberikan sebelum ini.Caesar boleh menyerang sasaran dengan tepat pada jarak lebih daripada 40 kilometer (25 batu).Paris juga merancang untuk membekalkan peluru berpandu "surface-to-surface". Terdahulu, Presiden Perancis Emmanuel Macron berkata Paris akan menghantar radar, sistem dan peluru berpandu ke Ukraine.- AFP


Angka korban letupan lombong di Turkiye meningkat kepada 41

TURKIYE, 16 Oktober- Jumlah kematian akibat letupan di lombong arang batu di Bartin pada Jumaat meningkat kepada 41 orang.Perkara itu disahkan Presiden Recep Tayyip Erdogan ketika melawat tapak insiden tengah hari semalam.Siasatan awal mendapati, kejadian itu berkemungkinan berlaku disebabkan letupan gas yang mengakibatkan runtuhan pada sebahagian lombong.

(Petugas kesihatan bersama ambulans berada di lokasi nahas untuk menyelamatkan mangsa / Foto REUTERS)

Menurut pihak berkuasa tempatan, lombong itu dimiliki oleh Turkish Hard Coal Enterprise (TTK).Menteri Dalam Negeri Suleyman Soylu pada Sabtu mengesahkan 110 pekerja berada di lombong itu semasa letupan berlaku kira-kira 300 meter di bawah tanah pada pukul 6.15 petang waktu tempatan, Jumaat lalu.Daripada jumlah itu, 58 berjaya menyelamatkan diri dan 11 orang cedera.-REUTERS


Gempa bumi kuat gegar selatan Filipina

MANILA, 16 Oktober- Gempa bumi luar pesisir bermagnitud 5.3 menggegarkan wilayah Surigao Del Sur di selatan Filipina lewat malam Sabtu, menurut Institut Vulkanologi dan Seismologi Filipina.Agensi berita Xinhua melaporkan, gempa yang berlaku pada 11.14 malam waktu tempatan itu pada kedalaman satu km, kira-kira 68 km timur laut bandar Marihatag.Gempa tektonik itu diramal mencetuskan gegaran susulan tetapi tidak menyebabkan kerosakan.- BERNAMA


COVID-19: China lapor lebih 1,000 kes baharu

BEIJING, 16 Oktober- China melaporkan 1,026 kes baharu COVID-19 pada 15 Oktober berbanding 1,364 kes dilaporkan pada Jumaat lalu.Menurut Suruhanjaya Kesihatan Kebangsaan, daripada jumlah tersebut sebanyak 244 kes yang direkodkan adalah bergejala dan 782 kes adalah tidak bergejala.Bagaimanapun, tiada kematian baharu direkodkan. Ini menjadikan kes kematian kekal sebanyak 5,226. Setakat semalam, tanah besar China telah mengesahkan 255,773 kes yang bergejala. Data kerajaan tempatan menunjukkan ibu kota, Beijing, melaporkan 17 kes bergejala dan tiga kes tanpa gejala, berbanding 14 kes bergejala dan tiga kes asimtomatik pada hari sebelumnya.Sementara itu, Hab kewangan Shanghai melaporkan 28 kes tanpa gejala dan sifar, berbanding 38 kes tanpa gejala dan empat kes gejala sehari sebelumnya.Manakala, hab teknologi selatan Shenzhen melaporkan 15 kes jangkitan COVID-19 baharu yang ditularkan secara tempatan, berbanding 36 kes pada Jumaat lalu.-REUTERS

(kakitangan kesihatan melakukan ujian swab untuk penduduk di Shanghai/REUTERS)


Video kepulan asap, bunyi tembakan dari penjara Evin di Tehran tersebar

TEHRAN, 16 Oktober- Video menunjukkan kepulan asap dari penjara Evin yang menempatkan tahanan politik tersebar secara dalam talian.Bunyi tembakan dan loceng penggera turut kedengaran menerusi video yang dikongsi pada Sabtu.Setakat ini tiada sebarang maklum balas daripada pegawai kerajaan atau laporan daripada media negara itu berhubung rakaman tersebut."Tembakan boleh didengari dari Penjara Evin dan asap boleh dilihat," menurut laman sesawang aktivis 1500tasvir, yang turut berkongsi rakaman video berkenaan.“Keluarga banduan telah berkumpul di hadapan pintu utama penjara Evin.Saya nampak api dan asap, banyak pasukan khas dan ambulans juga ada di sini,"kata seorang saksi yang dihubungi Reuters.

(Tangkap layar video yang tersebar menunjukkan kepulan asap dari penjara Evin / Foto REUTERS)

Penjara itu, menempatkan kebanyakan tahanan yang menghadapi tuduhan keselamatan.Ia telah lama dikritik oleh kumpulan hak asasi Barat dan telah disenarai hitam oleh kerajaan Amerika Syarikat pada 2018 kerana 'penyalahgunaan hak asasi manusia yang serius'.Human Rights Watch telah menuduh pihak berkuasa di penjara menggunakan ancaman penyeksaan dan pemenjaraan seumur hidup serta soal siasat yang panjang dan penafian rawatan perubatan untuk tahanan.-REUTERS


11 orang maut dalam serangan di pusat latihan tentera Rusia, Belgorod

MOSCOW, 16 Oktober- Sekurang-kurangnya 11 orang maut dan 15 orang lagi cedera dalam serangan pengganas di pusat latihan tentera Rusia di Belgorod, daerah bersempadan dengan Ukraine. Kementerian Pertahanan Rusia berkata serangan berlaku semasa sesi latihan tentera sukarelawan bagi misi khas ketenteraan. Rusia melancarkan operasi ketenteraan khas di Ukraine pada akhir Februari lalu. "Pada 15 Oktober, dua rakyat Negara-Negara Merdeka Komanwel (CIS) melakukan tindakan keganasan di kawasan latihan daerah tentera, Belgorod," lapor media tempatan."Serangan itu mengakibatkan 11 orang maut, manakala 15 orang lagi mengalami mengalami kecederaan dan dibawa ke fasiliti perubatan.Kedua-dua penyerang itu "tewas dalam tembakan balas dendam", tambah kementerian itu.CIS merupakan pakatan yang dibentuk dalam kalangan negara republik yang pernah menjadi sebahagian daripada Kesatuan Soviet.Lebih 200,000 rakyat Rusia dikerah menyertai pasukan tentera Rusia sejak pengumuman kerahan tenaga, dibuat pada 21 September lalu. Pengumuman itu mencetuskan bantahan dan beberapa serangan ke atas pejabat pengambilan.-AFP

(Foto dari akaun Telegram Gabenor Russia menunjukkan sebuah pencawang elektrik di bandar Belgorod, Rusia terbakar dalam insiden serangan oleh Ukraine pada 14 Oktober 2022/AFP


Polis tahan pembunuh bersiri di California

LOS ANGELES, 16 Oktober - Polis di bandar Stockton di tengah California menahan seorang lelaki berusia 43 tahun yang dikaitkan dengan enam siri pembunuhan yang menggemparkan masyarakat.Sebanyak lima pembunuhan dilakukan tahun ini dan satu pembunuhan pada tahun 2021.Wesley Brownlee telah ditahan ketika dia 'memburu' seorang lagi mangsa yang berpotensi, kata ketua polis, Stanley McFadden pada sidang media."Dia dalam misi untuk membunuh," kata McFadden, sambil menambah bahawa Brownlee membawa senjata api pada masa itu."Kami pasti kami menghentikan satu lagi pembunuhan."Lima lelaki dibunuh di satu kawasan di Stockton antara 8 Julai dan 27 September dan pembunuhan itu mempunyai beberapa persamaan.

Seorang lagi lelaki dibunuh di Oakland, sejauh kira-kira 50 batu (80 kilometer) pada April 2021.Mangsa berumur dalam lingkungan 21 hingga 54 tahun.Seorang wanita terselamat daripada tembakan dipercayai dilakukan oleh Brownlee.Stockton, sebuah bandar yang mempunyai kira-kira 350,000 penduduk terletak 40 batu di selatan ibu negeri California, Sacramento.Brownlee dijangka hadir di mahkamah untuk dibicarakan pada hari Selasa, kata Peguam Daerah San Joaquin, Tori Verber Salazar, sambil menambah bahawa pejabatnya sedang menyemak bukti untuk menentukan pertuduhan yang akan dihadapinya. -AFP


Penunjuk perasaan bertempur dengan polis di Tunisia

TUNIS, 16 Oktober- Penunjuk perasaan bertempur dengan polis di ibu negara Tunisia, pada Sabtu dalam protes ganas yang memasuki hari kedua.Polis melepaskan gas pemedih mata untuk menyuraikan kumpulan penunjuk perasaan yang membaling batu dan bom petrol ke arah pihak berkuasa. Protes tercetus pada Jumaat selepas pengebumian Malek Selimi, 24 tahun yang maut susulan insiden kejar mengejar dengan polis pada Ogos, menyebabkannya mengalami kecederaan parah pada bahagian leher.Kementerian Dalam Negeri tidak mengulas mengenai kematian Selimi.

(Sebuah kenderaan terbakar ketika pertempuran antara penunjuk perasaan dan polis / Foto REUTERS)

Tunisia telah bergelut dengan krisis politik sejak Presiden Kais Saied merampas kuasa dan membubarkan parlimen pada 2021.Terdahulu pada Sabtu, dua kumpulan pembangkang yang bertelagah mengadakan bantahan yang disifatkan antara yang terbesar terhadap presiden.Kumpulan itu mengecam tindakan Saied untuk menyatukan kuasa politik ketika kemarahan rakyat memuncak akibat kekurangan bahan api dan makanan.Bagaimanapun, Saied memaklumkan, langkah tersebut dibuat untuk menyelamatkan Tunisia daripada krisis yang melanda negara itu selama bertahun-tahun.-REUTERS


Uganda kuat kuasa sekatan pergerakan di dua daerah, disahkah pusat wabak Ebola

(Lima kakitangan perubatan yang dijangkiti Ebola daripada merawat kes pertama yang disahkan di Uganda pada September telah pulih dan dibenarkan keluar dari unit pengasingan di Entebbe, Uganda/AFP)

KAMPALA, 16 Oktober- Sekatan pergerakan dikuatkuasakan selama 21 hari di dua daerah di Uganda yang diisytiharkan sebagai pusat wabak Ebola. Presiden Yoweri Museveni mengumumkan perintah berkurung pada waktu malam, dikuatkuasakan serta merta di Mubende dan Kassanda. Selain, larangan keluar dan masuk ke daerah itu. Hanya trak kargo sahaja dibenar memasuki daerah tersebut.Manakala, kenderaan persendirian dan kenderaan lain, dilarang. Tempat awam seperti pasar raya, bar dan gereja turut ditutup. "Saya kini mengarahkan pergerakan keluar dan masuk dari daerah Mubende dan Kassanda kini dilarang," kata Museveni dalam ucapan di televisyen, pada Sabtu."Jika anda berada di daerah Mubende dan Kassanda, tinggal di sana selama 21 hari," tambahnya.

Setakat ini, 19 kematian dan 58 kes demam berdarah akibat virus itu, direkodkan sejak kes pertama dilaporkan 20 September lalu.  Museveni turut mengarahkan pihak polis menahan individu yang disyaki dijangkiti Ebola tetapi enggan dikuarantin.-AFP


20 orang maut kemalangan bas di Colombia

BOGOTA, 16 Oktober- Sekurang-kurangnya 20 orang maut dan 15 lagi cedera, apabila sebuah bas terbalik di Lebuhraya Pan-American di barat daya Colombia, pada Sabtu.Menurut pihak polis, bas tersebut dalam perjalanan antara bandar pelabuhan Tumaco, di sudut barat daya Colombia dan Cali, 200 batu (320km) ke timur laut ketika kejadian berlaku."Malang sekali, jumlah kematian akibat kemalangan itu seramai 20 orang," kata Kapten Albertland Agudelo dari polis trafik jabatan Narino.Antara yang cedera ialah seorang kanak-kanak perempuan berusia tiga tahun dan seorang budak lelaki berusia lapan tahun.Penyiasat sedang melihat kemungkinan "kegagalan mekanikal dalam sistem brek," kata Kolonel Oscar Lamprea, pengarah trafik dan pengangkutan di kawasan itu, dalam mesej kepada pemberita.Laporan awal menyebut pemandu hilang kawalan selepas keluar dari selekoh di kawasan berkabus.Pekerja penyelamat dari pihak polis dan bomba mengambil masa sembilan jam untuk memperbetulkan kedudukan bas dan memindahkan mangsa terlibat.-AFP

(Orang ramai menyaksikan pasukan penyelamat berusaha memastikan kedudukan bas selamat selepas kemalangan yang berlaku di Lebuhraya Pan-American, Altos de Penalisa, berhampiran bandar Pasto, di jabatan Narino, Colombia pada 15 Oktober 2022/AFP)


Seorang maut, dua hilang ketika Crete dilanda banjir besar

GREECE, 15 Oktober- Seorang lelaki ditemui mati dan dua lagi hilang pada hari ini selepas hujan lebat membawa banjir besar ke pulau Crete Greece, kata pekerja kecemasan.Mangsa, seorang lelaki berusia dalam lingkungan 50-an, telah terperangkap di dalam keretanya ketika hujan mula turun di pulau selatan Greece, destinasi percutian popular.Media tempatan melaporkan kerosakan yang meluas di perkampungan tepi laut, di mana jalan-jalan telah ditenggelami air.Menurut perkhidmatan kecemasan, seorang wanita cedera ringan apabila dia terperangkap di dalam kereta.Sekurang-kurangnya sembilan kenderaan yang terkandas perlu diselamatkan.Lapan pelancong dan seorang pengawal keselamatan turut terkandas di Muzium Arkeologi di bandar peranginan pantai Sitia.Datuk Bandar Sitia memberitahu saluran TV Skai, "Keadaan di luar kawalan dan fenomena (cuaca) di rantau ini adalah luar biasa."Para saintis berkata perubahan iklim punca berlakunya situasi ini termasuk banjir, gelombang panas, kemarau yang dilihat di beberapa kawasan dan peristiwa ini bakal berlaku lebih kerap.

Media tempatan melaporkan kerosakan yang meluas di perkampungan tepi laut, di mana jalan-jalan telah ditenggelami air / FOTO AFP

Seorang pegawai kanan wilayah Heraklion, Nikos Syrigonakis, menggesa penduduk mengehadkan pergerakan mereka."Ini adalah hari yang sukar," tambahnya. -AFP


Angka kematian letupan lombong di utara Turkiye meningkat kepada 41 orang

(Presiden Turki Tayyip Erdogan melawat lombong arang batu selepas letupan di Amasra di wilayah Bartin utara, Turkiye/Sumber Pejabat Akhbar Presiden/REUTERS)

ANKARA, 15 Oktober- Angka kematian dalam kejadian letupan lombong arang batu bawah tanah di wilayah Bartin di utara Türkiye yang memerangkap 110 pekerja, meningkat kepada 41 orang, kata Menteri Dalam Negeri Suleyman Soylu pada Sabtu, lapor Xinhua.Suleyman mengesahkan 110 pekerja berada di lombong itu semasa letupan berlaku kira-kira 300 meter di bawah tanah pada petang Jumaat di bandar Amasra. Daripada jumlah itu, 58 berjaya menyelamatkan diri, 11 cedera dan dimasukkan ke hospital manakala nasib seorang lagi pelombong belum dapat dipastikan, katanya kepada pemberita.Letupan berlaku pada 6.15 petang waktu tempatan (1515 GMT) di Amasra Hard Coal Enterprise, menurut kenyataan pihak berkuasa wilayah Bartin pada Jumaat.Siasatan awal mendapati letupan itu berkemungkinan disebabkan oleh lembapan api, kata Menteri Tenaga dan Sumber Asli Fatih Donmez.Kebakaran sebahagian besarnya sudah berjaya dikawal namun, usaha mencari dan menyelamat masih berjalan, katanya.

(Foto dari udara menunjukkan lombong arang batu ketika operasi mencari dan menyelamat diteruskan selepas letupan, di Amasra di wilayah Bartin utara, Turkiye/REUTERS)

Sementara itu, Presiden Recep Tayyip Erdogan dilaporkan sedang dalam perjalanan ke lokasi kejadian.Pada 2014, seramai 301 orang terbunuh di Turkiye dalam bencara kebakaran lombong arang batu terburuk, di bandar Soma di  barat wilayah Manisa.-BERNAMA


SINGAPURA, 15 Oktober- Kes COVID-19 di Singapura kembali meningkat sejak sebulan lepas, berpunca terutamanya oleh subvarian Omicron XBB dengan gelombang jangkitan XBB dijangkakan memuncak pada pertengahan November 2022.Kementerian Kesihatan (MOH) berkata pihaknya menjejaki rapat trajektori gelombang itu dan mengambil langkah untuk memastikan kapasiti penjagaan kesihatan kekal dilindungi."Di Singapura, XBB kini menjadi subvarian utama yang menular dalam komuniti, menyumbang 54 peratus kes tempatan pada minggu ketiga hingga 9 Okt berbanding 22 peratus minggu sebelumnya," menurut MOH dalam satu kenyataan di sini, pada Sabtu.

(Kes COVID-19 di Singapura kembali meningkat sejak sebulan lepas, berpunca terutamanya oleh subvarian Omicron XBB)

Kementerian itu berkata subvarian dominan BA.5 sebelum ini, kini dianggarkan menyumbang 21 peratus daripada kes tempatan manakala subvarian BA.2.75 menyumbang 24 peratus daripada kes.MOH berkata ada bukti bahawa XBB mungkin memacu semula peningkatan jangkitan.“Perkadaran jangkitan semula dalam kalangan jumlah kes COVID-19 di Singapura meningkat sejak sebulan lepas dengan jangkitan semula kini menyumbang kira-kira 17 peratus daripada jumlah kes baharu,” menurut kenyataan itu.Memandangkan imuniti daripada jangkitan semula jadi dalam populasi mungkin semakin berkurangan dari semasa ke semasa maka adalah penting untuk memastikan penduduk mendapat perlindungan minimum daripada vaksinasi selain menentukan vaksinasi sentiasa dikemas kini bagi melindungi diri daripada jangkitan yang teruk. Peningkatan kes kemasukan ke hospital di republik itu juga selari dengan peningkatan kes tempatan secara keseluruhan."Yang penting, jumlah kes teruk kekal rendah," menurut MOH.Setakat 14 Okt 2022, jumlah kes kemasukan ke hospital, memerlukan bekalan oksigen dan yang dirawat di unit rawatan rapi (ICU) masing-masing sebanyak 562,44 dan sembilan, berbanding masing-masing sebanyak 365,37 dan 13 kes seminggu lepas, walaupun Purata Pergerakan Kes Tempatan tujuh hari meningkat kepada 7,716 kes berbanding 4,714 dalam tempoh sama.Berdasarkan maklumat semasa, MOH menjangkakan "gelombang jangkitan XBB akan memuncak sekitar pertengahan November 2022."“Dengan menggunakan gelombang BA.5 sebagai petunjuk, kes kemasukan ke hospital kemudiannya memuncak kepada 800 pada Julai 2022, hospital kami dapat menangani jumlah itu," menurut kementerian itu.Subvarian Omicron XBB pertama kali dikesan pada Ogos 2022 di India dan sejak itu ia dikesan di lebih 17 negara termasuk Australia, Bangladesh, Denmark, India, Jepun dan AS."Walaupun pemerhatian oleh negara-negara yang melaporkan XBB, varian itu boleh menular seperti varian lain namun, tiada bukti XBB boleh menyebabkan kesakitan lebih teruk," menurut kenyataan itu.- BERNAMA


Arab Saudi umum bantuan kemanusiaan AS$400 juta kepada Ukraine

RIYADH, 15 Oktober- Arab Saudi mengumumkan bantuan kemanusiaan berjumlah AS$400 juta kepada Ukraine.

Bantuan itu dijanjikan Putera Mahkota Mohammed bin Salman yang menghubungi Presiden Volodymyr Zelensky menerusi panggilan telefon.Menurut agensi berita SPA, bantuan tersebut mencerminkan pendirian Riyadh yang menyokong segala usaha mengurangkan ketegangan antara Moscow dengan Kiev serta kesediaan Riyadh untuk terus menjadi perantara.

(Putera Mahkota Arab Saudi, Mohammed bin Salman/AFP)

Bulan lalu, Arab Saudi memainkan peranan yang tidak dijangka dalam memudahkan pertukaran tawanan perang antara Moscow dan Kiev.Perang di Ukraine, bagaimanapun mencetuskan ketegangan antara Arab Saudi dan Amerika Syarikat selepas kerajaan itu sebahagian besarnya menentang tekanan untuk meningkatkan pengeluaran minyak bagi meredakan krisis tenaga akibat konflik itu.Kerajaan itu mendapat kritikan dari Washington selepas kumpulan pengeksport minyak OPEC yang diketuai Arab Saudi bersetuju dengan pengurangan pengeluaran drastik kepada Rusia dan negara sekutu lain yang boleh menyebabkan harga tenaga melonjak lebih tinggi.Washington menuduh Opec+ melakukan penyelarasan dengan Moscow dan pada Rabu lalu, Presiden Joe Biden mengancam mengenai 'akibat' tindakan Arab Saudi tersebut.-AFP


AS umum bantuan ketenteraan tambahan AS$725 juta kepada Ukraine

(Bangunan yang musnah akibat serangan peluru berpandu di Konstantinovka, wilayah timur Donetsk/AFP)

WASHINGTON, 15 Oktober- Amerika Syarikat (AS) akan menghantar bantuan ketenteraan tambahan bernilai AS$725 juta ke Ukraine.Menurut kenyataan Jabatan Pertahanan, pakej terbaharu itu termasuk lebih banyak roket untuk sistem HIMARS.Ia menjadikan jumlah bantuan ketenteraan Amerika ke Ukraine meningkat kepada AS$18.3 bilion sejak permulaan pentadbiran Presiden Joe Biden.Bantuan itu juga termasuk senjata antikereta kebal, peluru berpandu antiradiasi, kenderaan dan bekalan perubatan."Bantuan itu datang ekoran serangan peluru berpandu kejam Rusia ke atas orang awam di seluruh Ukraine," dan "bukti yang semakin banyak tentang kekejaman oleh tentera Rusia," kata Setiausaha Negara AS Antony Blinken dalam satu kenyataan."Kami akan terus berdiri bersama rakyat Ukraine kerana mereka mempertahankan kebebasan dan kemerdekaan mereka dengan keberanian yang luar biasa dan keazaman yang tidak terbatas," kata Blinken.- AFP

(Bantuan peralatan ketenteraan Amerika Syarikat kepada Ukraine pada Februari lalu/Foto fail/REUTERS)


Sekarang bukan masa sesuai adakan pilihan raya di Myanmar- Melissa Brown

KUALA LUMPUR, 15 Oktober- Amerika Syarikat (AS) menegaskan sekarang bukan masa sesuai untuk mengadakan sebarang pilihan raya di Myanmar bagi menyelesaikan krisis politik yang sedang melanda, kata Timbalan Penolong Setiausaha Biro Hal Ehwal Asia Timur dan Pasifik, Jabatan Negara AS, Melissa Brown.Beliau berkata tindakan berkenaan hanya akan mencetuskan lebih banyak keganasan di negara yang diperintah junta itu.Brown yang sedang mengadakan lawatan rasmi ke Malaysia sebaliknya berkata AS akan terus menyokong ASEAN dalam memastikan pelaksanaan konsensus lima perkara (5PC) untuk menyelesaikan kebuntuan politik di Myanmar. “AS dengan lantang menyatakan bahawa kami tidak percaya sebarang pilihan raya di Myanmar akan bebas dan adil (buat masa ini) bahkan hanya boleh menimbulkan lebih banyak keganasan. "Kami tidak menyokong pilihan raya palsu ini dan sebenarnya agak bimbang mengenai keganasan...Ini bukan penyelesaian yang kita semua inginkan," katanya pada sesi meja bulat bersama media Malaysia di Kedutaan AS di Malaysia.

(Timbalan Penolong Setiausaha Biro Hal Ehwal Asia Timur dan Pasifik, Jabatan Negara AS, Melissa Brown)

Brown berkata daripada perspektif AS, negara ini lantang bersuara mengenai perlunya untuk menghentikan keganasan, memulihkan demokrasi dan membebaskan mereka yang ditahan secara tidak adil di Myanmar.Dari 2019 hingga 2021, Brown berkhidmat sebagai Kuasa Usaha untuk Misi AS ke ASEAN di Jakarta, Indonesia dan mengetuai usaha memperkukuh hubungan AS dengan ASEAN serta usaha menggerakkan ASEAN untuk menyelesaikan krisis politik di Myanmar.Sebelum ini, AS menyambut baik 5PC berikutan keperluan mendesak dalam mencari jalan untuk menghentikan kekerasan terhadap penunjuk perasaan anti rampasan kuasa oleh Tatmadaw (tentera).Bagaimanapun, setakat ini belum ada kemajuan ketara untuj mengembalikan Myanmar ke landasan demokrasi melalui 5PC meskipun ASEAN telah berusaha sebaik mungkin untuk meyakinkan junta yang diketuai oleh Jeneral Kanan Min Aung Hlaing.Sementara itu, mengenai pilihan raya umum ke-15 yang bakal diadakan di Malaysia, Brown berkata AS akan terus mengukuhkan perkongsian dengan mana-mana kerajaan baharu yang dibentuk selepas pilihan raya.“Politik domestik Malaysia adalah kompleks...saya fikir AS akan menyokong demokrasi yang telus, terbuka dan inklusif dan kita tahu rakyat Malaysia turut menyokongnya,” katanya.- BERNAMA


Cadangan tutup pejabat UNHCR, terpulang kepada Malaysia- AS

(Melissa Brown bercakap kepada media Malaysia di Kedutaan Amerika Syarikat, Jalan Tun Razak/BERNAMA)

KUALA LUMPUR, 15 Oktober- Amerika Syarikat (AS) menyerahkan kepada kerajaan Malaysia untuk membuat keputusan berhubung cadangan menutup pejabat Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) di negara ini. Timbalan Penolong Setiausaha Biro Hal Ehwal Asia Timur dan Pasifik, Jabatan Negara AS Melissa Brown berkata demikian semasa sesi meja bulat bersama media Malaysia di Kedutaan AS di Malaysia di sini.

(Timbalan Penolong Setiausaha Biro Hal Ehwal Asia Timur dan Pasifik, Jabatan Negara AS Melissa Brown)

Media melaporkan Ketua Pengarah Majlis Keselamatan Negara Datuk Rodzi Md Saad mencadangkan pejabat UNHCR di Malaysia ditutup bagi membolehkan Putrajaya menguruskan pelarian di negara ini dengan lebih baik tanpa "gangguan luar".Dalam perkembangan berkaitan, Menteri Luar Datuk Seri Saifuddin Abdullah dilaporkan berkata cadangan untuk menutup pejabat UNHCR di Malaysia, tidak bermaksud hubungan dengan badan antarabangsa itu terputus.Brown yang berada di Malaysia untuk lawatan rasmi turut memuji Malaysia yang menjadi tuan rumah kepada ramai pelarian dan memastikan mereka mendapat akses pendidikan serta rawatan perubatan.Mengenai hubungan diplomatik AS-Malaysia yang telah menjangkau 65 tahun, Brown berkata ikatan itu berakar umbi berdasarkan hubungan rapat antara rakyat, ekonomi dan keselamatan.“Dari perspektif AS, kami mahu menjalinkan hubungan yang akrab dengan Malaysia, memperkukuh ikatan persahabatan dan kerjasama berdasarkan nilai demokrasi, menghormati hak asasi manusia dan kedaulatan undang-undang,” katanya.Beliau berkata kedua-dua negara akan terus memperluas hubungan perdagangan serta pelaburan dengan mengambil kira AS sebagai pelabur asing utama di Malaysia terutama dalam sektor elektronik.- BERNAMA


14 kanak-kanak maut, feri karam di Sungai Mekong

PHNOM PENH, 15 Oktober- Sekurang-kurangnya 14 kanak-kanak terbunuh apabila feri yang membawa mereka pulang dari sekolah karam di Sungai Mekong, Kemboja.Ketua Polis Wilayah Chhoeun, Sochet berkata pasukan penyelamat sedang mencari seorang pelajar lain. Katanya, mangsa yang terlibat berusia 11 hingga 14 tahun. “Kes ini berpunca daripada pemilik bot membawa lebih muatan, cuai, dan tiada jaket keselamatan untuk perlindungan,” katanya menerusi catatan media sosial.Menurut agensi berita AFP, dua orang pelajar dan dua pengendali bot dewasa terselamat.Perdana Menteri, Hun Sen mengucapkan takziah di media sosial dan mengarahkan pihak berkuasa untuk membantu keluarga mangsa yang terlibat.“Orang ramai terutama yang tinggal di berhampiran sungai perlu berhati-hati apabila keadaan banjir yang semakin kerap,” katanya merujuk kepada musim tengkujuh yang berterusan.Jutaan rakyat Kemboja tinggal dan bekerja berhampiran sungai Mekong, laluan air utama yang mengalir melalui beberapa negara Asia Tenggara dan China.-REUTERS


25 orang maut akibat letupan lombong arang batu, Turkiye

(Operasi menyelamat di kawasan berlakunya letupan lombong arang batu di Bartin, utara Turkiye/AFP)

ISTANBUL, 15 Oktober- Sekurang-kurangnya 25 orang maut akibat letupan di lombong arang batu di wilayah Bartin, utara Turkiye. Manakala berpuluh-puluh orang yang lain terperangkap beberapa meter bawah tanah.Menteri Kesihatan, Fahrettin Koca memaklumkan, jumlah mangsa terperangkap masih belum dapat dipastikan. Beliau berkata 11 orang yang terselamat sedang menerima rawatan di hospital."Kami menghadapi situasi yang benar-benar menyedihkan," kata Menteri Dalam Negeri Suleyman Soylu kepada media sebelum ini, selepas terbang segera ke bandar perlombongan arang batu kecil Amasra di pantai Laut Hitam Turkiye."Secara keseluruhannya, 110 saudara kita bekerja (bawah tanah). Sebahagian daripada mereka keluar sendiri dan sebahagian daripada mereka telah diselamatkan", katanya.

(Seorang pelombong dibawa dengan pengusung oleh penyelamat selepas letupan di lombong arang batu di Bartin, utara Turkey/AFP)

Soyli turut mengesahkan laporan awal bahawa hampir 50 pelombong kekal terperangkap di dua kawasan berasingan antara 300 dan 350 meter (985 hingga 1,150 kaki) di bawah tanah.Siaran televisyen menunjukkan orang ramai yang cemas, ada yang menangis dan berkumpul di sekeliling bangunan putih yang rosak berhampiran pintu masuk kawasan itu untuk mendapatkan berita tentang mereka yang terlibat dalam insiden itu.Presiden Turkiye, Recep Tayyip Erdogan berkata beliau akan membatalkan semua urusannya yang lain dan terbang ke tempat kejadian pada hari Sabtu."Harapan kami ialah angka yang terkorban tidak bertambah lagi, pelombong kami akan ditemui hidup," kata Erdogan menerusi tweeter. "Semua usaha kami ditujukan ke arah ini.Sementara itu, Datuk Bandar Amasra Recai Cakir berkata ramai daripada mereka yang terselamat mengalami kecederaan yang serius.Letupan berlaku beberapa ketika sebelum matahari terbenam dan usaha menyelamat bertambah sukar kerana waktu malam yang gelap.Kesatuan pekerja perlombongan, Maden Turkiye mengaitkan letupan itu berpunca daripada gas metana. Bagaimanapun, pegawai lain berkata adalah terlalu awal untuk membuat kesimpulan yang tepat mengenai punca kemalangan itu.-AFP


PBB bimbang undang-undang antiberita palsu Turkiye

GENEVA, 15 Oktober- Pertubuhan Bangsa Bersatu (PBB) menyuarakan kebimbangan selepas parlimen Turkiye meluluskan undang-undang antiberita palsu yang disifatkan menyekat kebebasan bersuara.Menurut undang-undang itu, wartawan dan pengguna media sosial boleh dipenjarakan sehingga tiga tahun kerana menyebarkan berita palsu.Pejabat Hak Asasi Manusia PBB menerusi satu kenyataan menggesa Ankara supaya menghormati sepenuhnya kebebasan bersuara.Jurucakapnya, Marta Hurtado berkata bawah undang-undang hak asasi manusia antarabangsa, kebebasan bersuara tidak terhad kepada maklumat 'benar'. Tetapi terpakai kepada maklumat dan semua jenis idea, dalam talian dan luar talian.

(PBB menerusi satu kenyataan menggesa Ankara supaya menghormati sepenuhnya kebebasan bersuara/AFP)

"Pindaan ini meninggalkan ruang yang besar untuk tafsiran dan penyalahgunaan yang sewenang-wenangnya, subjektif", katanya.Hurtado berkata undang-undang baharu itu berisiko mengehadkan lagi hak orang ramai untuk mencari, menerima dan menyampaikan maklumat seperti yang dijamin oleh Perjanjian Antarabangsa mengenai Hak Sivil dan Politik, yang telah ditandatangani Turkiye."Pindaan baru-baru ini juga berisiko membuka ruang untuk penindasan menerusi ucapan yang dibenarkan di bawah undang-undang antarabangsa," kata Hurtado.“Kami kesal kerana undang-undang ini telah digubal dan diterima pakai tanpa perundingan yang bermakna dengan masyarakat sivil dan wakil media."Kebebasan bersuara dan akses kepada maklumat adalah perlu untuk penglibatan rakyat dalam kehidupan serta politik dan ianya penting dalam mana-mana demokrasi. Kami menyeru Turkiye untuk memastikan penghormatan penuh terhadap kebebasan bersuara yang dijamin di bawah undang-undang antarabangsa.Turkiye berada di kedudukan ke-149 daripada 180 negara dalam indeks kebebasan media tahunan yang diterbitkan oleh Reporters Without Borders awal tahun ini.-AFP


Misi Truss capai ekonomi cukai rendah, gaji dan pertumbuhan tinggi tetap diteruskan

(Perdana Menteri Britain, Liz Truss pada sidang media di Downing Street susulan pemecatanMenteri Kewangan, Kwasi Kwarteng/ AFP)

LONDON, 15 Oktober - Misi Perdana Menteri Britain, Liz Truss untuk mencapai ekonomi cukai rendah, gaji tinggi dan pertumbuhan tinggi, tetap diteruskan.Beliau bagaimana pun akan mengekalkan rancangan kerajaan terdahulu untuk menaikkan cukai keuntungan syarikat.Truss menyatakannya dalam sidang media ringkas di Downing Street susulan pemecatan Menteri Kewangan, Kwasi Kwarteng.

(Perdana Menteri Britain, Liz Truss pada sidang media di Downing Street susulan pemecatan Menteri Kewangan, Kwasi Kwarteng/ AFP)

Pemecatan itu menjadikan Kwarteng, Canselor Perbendaharaan kedua terpendek tempoh perkhidmatan dalam sejarah Britain.Pergolakan kewangan tercetus selepas beliau mengumumkan bajet mini, memotong cukai pendapatan kelompok berpendapatan tertinggi dan merancang membiayai insentif itu melalui pinjaman bernilai berbilion Pound. -AFP


Banjir Nigeria: Lebih 500 orang terkorban, lebih 90,000 kediaman ditenggelami banjir

(Lebih 500 orang terkorban manakala lebih 90,000 kediaman di Nigeria ditenggelami airakibat banjir yang melanda sejak Mei/ REUTERS)

KOGI, 15 Oktober - Sekurang-kurangnya lebih 500 orang terkorban, manakala lebih 90,000 kediaman di Nigeria ditenggelami air akibat banjir yang melanda sejak Mei.Menurut Kementerian Hal Ehwal Kemanusiaan dan Pengurusan Bencana, banjir telah melanda 27 daripada 36 negeri dan kira-kira 1.4 juta penduduk terjejas.Banjir turut menyebabkan penghantaran bekalan makanan dan bahan api tersekat.Rakaman udara di ibu negeri, Lokoja, yang terletak di titik pertemuan sungai Niger dan Benue, menunjukkan rumah dan premis perniagaan ditenggelami air yang melanda bandar itu sejak berminggu-minggu.

(Lebih 500 orang terkorban manakala lebih 90,000 kediaman di Nigeria ditenggelami air akibat banjir yang melanda sejak Mei/ REUTERS)

Ladang-ladang dan jalan raya turut ditenggelami banjir.Pihak berkuasa Nigeria berkata banjir yang disebabkan oleh hujan yang lebih lebat daripada biasa sejak awal musim panas dan bertambah teruk selepas pelepasan air dari empangan Lagdo di negara jiran Cameroon. Sejak Mei, pihak berkuasa Nigeria telah mengeluarkan amaran banjir buruk dengan skala bencana adalah besar kepada 32 daripada 36 negeri dan wilayah di negara itu. -REUTERS


Larangan memakai hijab di sekolah: Mahkamah Agung India tidak dapat capai kata sepakat

NEW DELHI, 15 Oktober - Mahkamah Agung India tidak dapat mencapai kata sepakat berhubung larangan memakai hijab di sekolah dan merujuk perkara itu kepada ketua hakim.Tindakan tersebut sekali gus mencetuskan kekecohan dalam negara.Larangan memakai hijab di sekolah-sekolah oleh wilayah Karnataka pada Februari lalu mencetus tunjuk perasaan oleh pelajar Muslim dan ibu bapa mereka.Pelajar Hindu juga mengadakan tunjuk perasaan, meningkatkan lagi ketegangan ketika sebahagian masyarakat Muslim mendakwa dipinggirkan di bawah Perdana Menteri, Narendra Modi.

Hakim Mahkamah Agung Hemant Gupta, yang merupakan salah seorang daripada dua hakim dalam panel itu berkata, rayuan pembatalan larangan itu akan dikemukakan.Seorang lagi panel hakim Sudhanshu Dhulia, berkata memakai tudung adalah "satu pilihan".Ketua hakim negara akan menubuhkan sebuah panel yang lebih besar untuk mempertimbangkan kes tersebut.Keputusan Mahkamah Agung itu akan ditetapkan di seluruh negara. -REUTERS


Suspek tembakan rambang di AS berusia 15 tahun, kritikal ditembak polis

WASHINGTON, 15 Oktober - Lelaki bersenjata yang dipercayai membunuh lima orang di North Carolina dalam insiden tembakan rambang terbaharu di Amerika Syarikat (AS) adalah seorang budak lelaki berusia 15 tahun.Suspek dalam keadaan kritikal selepas ditembak polis.Dua lagi individu cedera dalam tembakan yang berlaku pada malam Khamis, di mana motifnya masih dalam siasatan, kata ketua polis Raleigh, Estella Patterson.Beliau berkata kematian melibatkan seorang pegawai polis yang tidak bertugas berusia 29 tahun yang dalam perjalanan ke tempat kerja. Empat lagi mangsa ialah seorang lelaki berusia 16 tahun dan tiga wanita berusia 35, 49 dan 52 tahun.

(Gabenor Raleigh, Roy Cooper menyifatkan insiden tembakan rambang tersebut sebagai  tindakan keganasan yang tidak masuk akal, mengerikan dan menjengkelkan/ REUTERS)

Seorang wanita berusia 59 tahun juga masih dirawat di hospital dan berada dalam keadaan kritikal."Mimpi ngeri setiap komuniti telah datang ke Raleigh," kata Gabenor, Roy Cooper. "Ini adalah tindakan keganasan yang tidak masuk akal, mengerikan dan menjengkelkan."Presiden AS, Joe Biden mengecam tembakan itu dan berkata keganasan senjata api di AS kini begitu berleluasa."Cukup. Kami telah berduka dan berdoa apabila terlalu ramai keluarga yang terpaksa menanggung beban yang dahsyat akibat tembakan besar-besaran ini," kata Biden dalam satu kenyataan.Beliau mengulangi rayuannya untuk mengharamkan senapang serangan berkuasa tinggi yang kebiasaannya digunakan dalam pembunuhan beramai-ramai, satu cadangan yang berulang kali gagal kerana mendapat tentangan daripada Republikan di Kongres.Penembak dalam kes terbaharu ini melepaskan tembakan di Raleigh berhampiran denai berjalan kaki yang popular iaitu Neuse River Greenway. -AFP


Korea Utara lancar peluru berpandu balistik jarak dekat

(Korea Utara melancarkan peluru berpandu balistik jarak dekat ke arah laut di luar pantaitimur negara itu/ REUTERS)

KOREA UTARA, 15 Oktober - Korea Utara melancarkan peluru berpandu balistik jarak dekat ke arah laut di luar pantai timur negara itu.Menurut Ketua Staf Bersama (JSC), Korea Selatan turut menghantar jet pejuang apabila kira-kira 10 pesawat tentera Korea Utara terbang menghampiri sempadan mereka.Korea Utara melepaskan kira-kira 170 das tembakan artileri ke dalam zon penampan laut, di luar pantai timur dan baratnya.Majlis Keselamatan Negara Korea Selatan (NSC) mengutuk tindakan tersebut dan menyifatkannya sebagai pencabulan pakatan tentera dua hala 2018.Pakatan tersebut melarang tindakan permusuhan di kawasan sempadan.

(Korea Utara melancarkan peluru berpandu balistik jarak dekat ke arah laut di luar pantai timur negara itu/ REUTERS)

Dalam pada itu, Korea Selatan menyenarai hitam 15 individu dari Korea Utara dan 16 institusi dalam sekatan unilateral pertamanya terhadap Pyongyang sejak lima tahun lalu.Ia sebagai tindak balas terhadap ancaman nuklear dan peluru berpandu yang semakin meningkat oleh unit operasi nuklear taktikal.Individu tersenarai termasuk pegawai di firma perkapalan dan organisasi berkaitan program peluru berpandu Utara, serta mereka yang terlibat dalam perolehan bekalan senjata pemusnah besar-besaran.Sekatan baharu itu diumum, ketika Korea Utara meningkatkan ketegangan di semenanjung Korea dengan serangan peluru berpandu provokatif bertubi-tubi dalam tempoh beberapa minggu kebelakangan ini.Ini kali pertama kerajaan Korea Selatan mengenakan sekatan ke atas Korea Utara sejak 2017 susulan ujian nuklear keenam Pyongyang. Kementerian Luar juga akan mempertimbang untuk mengenakan sekatan tambahan ke atas Pyongyang sekiranya negara itu melakukan provokasi selanjutnya.Sekatan terbaharu oleh Seoul dilihat sebagai simbolik, kerana semua transaksi antara kedua-dua Korea telah diharamkan selama bertahun-tahun. -REUTERS


Rejim Israel serbu kem pelarian Jenin, tembak mati rakyat Palestin

(Rakyat Palestin membaling batu ke arah rejim Israel semasa konfrontasi dengan mereka/ AFP)

JENIN, 15 Oktober - Rejim Israel terus bertindak kejam apabila seorang rakyat Palestin ditembak mati ketika serbuan di kem pelarian Jenin.Agensi berita Palestin, Wafa melaporkan, dalam kejadian itu, enam orang cedera termasuk seorang doktor di sebuah hospital yang parah selepas terkena tembakan di kepala.Mangsa yang maut merupakan pejuang Briged Al-Quds, Matin Dababa.Seorang saksi memberitahu, pertempuran berlaku di luar perkarangan sebuah hospital.

Seorang doktor terkena tembakan di kepalanya ketika keluar dari bangunan terbabit untuk merawat seorang lelaki yang cedera.Dua anggota paramedik turut cedera selepas terperangkap dalam pertempuran itu.Rejim Israel seperti biasa memberi alasan, kononnya operasi dijalankan untuk menahan pejuang Hamas yang bertanggungjawab melakukan serangan terhadap pasukan keselamatan Israel.Bagaimanapun, rakyat Palestin melihat serbuan tersebut tindakan pencerobohan yang semakin biadap bagi meluaskan jajahan Israel selain melemahkan pasukan keselamatan. -AFP


(Pekerja mogok berkumpul di hadapan kilang penapisan minyak gergasi Perancis Total Energies/REUTERS)

PARIS, 15 Oktober- Pekerja loji penapisan minyak di Perancis bertekad meneruskan mogok mereka selepas menolak kadar gaji baharu yang ditawarkan syarikat gergasi TotalEnergies, membayangkan krisis bahan bakar yang semakin teruk menjelang mogok umum sektor awam minggu depan.Kesatuan General Confederation of Labour (CGT) yang memulakan tindakan perindustrian, telah keluar daripada perbincangan dengan Total, walaupun kesatuan sekerja lain yang mewakili majoriti pekerja menerima perjanjian."Kami tidak buta, kami tahu ini memberi kesan kepada kehidupan harian untuk semua orang Perancis," kata Setiausaha Agung CGT, Philippe Martinez kepada radio Franceinfo sambil meminta kerajaan memberi tekanan kepada Total supaya berunding semula.Kesatuannya menggesa mogok diadakan pada Selasa depan, susulan perarakan antiinflasi yang dirancang pada hari Ahad oleh golongan sayap kiri penentang Presiden Emmanuel Macron.Kerajaan Macron telah memaksa pekerja yang mogok supaya kembali bekerja untuk membuka depoh minyak selepas tiga minggu ditutup, satu langkah yang menimbulkan kemarahan kesatuan tetapi dibenarkan oleh mahkamah.Empat daripada tujuh loji penapisan negara masih ditutup, dan kira-kira satu pertiga daripada stesen perkhidmatan negara itu sama ada kekurangan petrol atau kering sepenuhnya, menurut kementerian peralihan tenaga.Persatuan pembekal borong Perancis memberi amaran bahawa penghantaran bekalan akan "terjejas teruk" mulai Jumaat dan pemandu sekali lagi berdepan barisan panjang untuk mengisi tangki kenderaan sebelum hujung minggu. -AFP

(CGT tolak tawaran Total, mogok sektor minyak Perancis diteruskan/AFP)


Ekonomi Kesatuan Eropah hampiri penguncupan pada 2023

FRANKFURT, 14 Oktober - Ketidakpastian mengenai import tenaga Rusia mendorong zon Euro lebih dekat ke arah penguncupan pada 2023, kata pegawai kanan Bank Pusat Eropah (ECB)."Apa yang kami anggap sebagai senario kelemahan kami pada bulan September, semakin hampir kepada senario garis dasar," Naib presiden ECB, Luis de Guindos memberitahu mingguan perniagaan Lithuania Verslo zinios.Senario menurun daripada unjuran ECB pada September akan menyaksikan ekonomi kawasan Euro menyusut hampir satu peratus tahun depan, manakala senario garis dasar meramalkan pertumbuhan 0.9%."Perbezaan antara senario garis dasar dengan kelemahan terletak pada evolusi bekalan tenaga dari Rusia," kata De Guindos."Andaian bawah senario garis dasar ialah 20% daripada penghantaran tenaga akan terus dibekalkan, manakala senario paling buruk ialah pemotongan penuh bekalan."Rusia telah mengurangkan secara drastik bekalan gas ke Eropah dalam beberapa bulan kebelakangan ini, dalam langkah yang dilihat sebagai tindakan balas terhadap sekatan Barat.Tiada gas dihantar melalui saluran paip Nord Stream 1 yang penting antara Rusia dengan ekonomi terbesar EU, Jerman sejak akhir Ogos.Perang di Ukraine telah menyebabkan harga tenaga melonjak di benua itu, mendorong inflasi yang sudah tinggi kepada rekod baharu.ECB menyertai bank pusat di seluruh dunia dalam menaikkan kadar faedah untuk meredakan harga dan mengawal permintaan yang berhadapan risiko mencetuskan kemelesetan ekonomi.Inflasi di zon Euro mencecah paras tertinggi baharu 10% pada bulan September.De Guindos berkata jika prospek suram ECB berlaku, inflasi tahunan akan meningkat sebanyak 8.4% tahun ini dan 6.9% pada 2023. -AFP

(Naib presiden ECB, Luis de Guindos)


Seorang doktor Palestin antara dua terbunuh dalam serbuan tentera Israel di Tebing Barat

(Ibu (tengah) warga Palestin Mateen Debaya, terbunuh awal pagi semasa serbuan Israel, berkabung di pengebumiannya di bandar Jenin di Tebing Barat yang diduduki/AFP)

JENIN, 14 Oktober- Dua penduduk Palestin termasuk seorang doktor terbunuh dalam serbuan tentera Israel di bandar Jenin, Tebing Barat, kata kementerian kesihatan Palestin.Dr Abdullah al-Ahmad "meninggal dunia akibat luka tembakan yang menembusi kepalanya, ditembak oleh tentera penjajah (Israel)", kata kementerian itu dalam satu kenyataan.Jurucakap kementerian memberitahu AFP bahawa seorang lagi warga Palestin, Mateen Debaya juga terbunuh dalam serbuan di kem pelarian , manakala kumpulan Hamas menamakan Debaya sebagai "pejuang".Kementerian itu memaklumkan, Ahmad ditembak di luar hospital kerajaan, yang terletak di pinggir kem.Seorang wartawan AFP melaporkan, doktor itu sempat menjalani pembedahan kecemasan selepas kejadian tembakan sebelum meninggal dunia.Berpuluh-puluh rakyat Palestin terbunuh dalam beberapa bulan kebelakangan ini ketika tentera rejim Israel mengadakan serbuan hampir setiap hari di seluruh Tebing Barat.Dua remaja Palestin ditembak mati Sabtu lepas dalam serbuan di Jenin, manakala seorang budak lelaki berusia 12 tahun meninggal dunia dua hari kemudian akibat luka yang dialami bulan lalu, menurut statistik kementerian kesihatan. -AFP

(Rakyat Palestin mengusung mayat Abdullah al-Ahmad, seorang doktor yang terbunuh semasa serbuan Israel awal hari ini/AFP)


Menteri kewangan Britain 'dipecat'

LONDON, 14 Oktober - Menteri Kewangan Britain, Kwasi Kwarteng dilaporkan dipecat selepas beliau bergegas pulang awal dari mesyuarat antarabangsa di Washington.Beberapa penyiar UK menunjukkan rakaman langsung pesawat British Airways yang dinaikinya mendarat di Lapangan Terbang Heathrow.Kwarteng sepatutnya menamatkan mesyuarat tahunan Tabung Kewangan Antarabangsa dan Bank Dunia di Washington hujung minggu ini, selepas mendapat teguran daripada Pengarah Urusan IMF, Kristalina Georgieva mengenai keperluan untuk dasar "koheren dan konsisten".Tiada pengumuman segera dibuat mengenai penggantinya, yang akan menjadi menteri kewangan keempat Britain tahun ini.Perdana Menteri Liz Truss dijadual mengadakan sidang media pertamanya di Downing Street.

(Menteri Kewangan Britain yang dipecat Kwasi Kwarteng menaiki kereta di luar Nombor 11 Downing Street di tengah London/AFP)

Pemecatan Kwarteng meningkatkan tekanan terhadap Truzz kerana beberapa Ahli Parlimen Konservatif dilapor merancang menggulingkan perdana menteri baharu itu hanya lima minggu selepas beliau menggantikan Boris Johnson.Pergolakan kewangan yang dicetuskan oleh rancangan kerajaan baharu pada 23 September untuk mengurangkan cukai yang dibiayai melalui lebih berbilion-bilion dalam bentuk pinjaman agak reda sejak Bank of England campur tangan dalam pasaran bon.Tetapi bank pusat itu bertegas akan menamatkan pembelian bonnya hari ini. -AFP


Putin berkata dia 'tidak nampak keperluan' untuk berbincang dengan Biden

(Vladimir Putin (dua kiri) bergambar pada Sidang Kemuncak Negara Bekas Soviet/AFP)

ASTANA, 14 Oktober - Presiden Rusia Vladimir Putin tidak melihat keperluan untuk beliau mengadakan perbincangan dengan rakan sejawatannya dari Amerika Syarikat, Joe Biden, ketika ketegangan hubungan Moscow-Washington terus memuncak berhubung pelbagai isu termasuk pencerobohan Rusia di UkraineBeliau menyatakannya kepada pemberita selepas menghadiri Sidang Kemuncak Negara Bekas Soviet di sini."Kita harus bertanya kepadanya sama ada beliau bersedia untuk mengadakan perbincangan seperti itu dengan saya atau tidak. Sejujurnya, saya tidak nampak sebarang keperluan," kata Putin ketika ditanya mengenai kemungkinan pertemuan dengan Biden di luar Sidang Kemuncak G20 pada bulan depan.Tambah beliau, penyertaannya dalam sidang kemuncak di Indonesia itu belum diputuskan. -AFP

(Vladimir Putin semasa sidang akhbar selepas menghadiri Sidang Kemuncak Negara Bekas Soviet di Astana/AFP)


LONDON, 14 Oktober- Orang ramai boleh menghadiri pertunjukan bunga api tahun baharu London pada 31 Disember ini untuk kali pertama sejak 2019, selepas COVID-19 mengehadkannya kepada siaran televisyen selama dua tahun.Lebih 100,000 orang akan dapat menonton pertunjukan tahunan di tebing Sungai Thames, dengan tiket pertama akan dijual pada Jumaat depan.Kehadiran orang ramai tahun lepas dibatalkan disebabkan varian Omicron yang mencetuskan satu lagi gelombang jangkitan, setelah dibatalkan pada tahun sebelumnya ketika seluruh Britain berkurung.Acara itu disiarkan di BBC dan iPlayer dalam talian pada 2020 dan 2021, dan akan disiarkan semula pada tahun ini dengan kehadiran orang ramai.Paparan dramatik di sekitar roda pemerhatian London Eye di tebing selatan Thames lazimnya menarik ramai orang dari Britain dan seluruh dunia.

(Pertunjukan bunga api tahun baharu London dibuka semula/Google)

"Saya gembira kerana pertunjukan bunga api kami kembali dan warga London serta pelawat ke ibu kota kami sekali lagi akan dapat bergabung bersama di tebing Thames untuk menyambut tahun baharu," kata Datuk Bandar Sadiq Khan."Sambutan adalah salah satu malam terbesar tahun ini untuk industri hospitaliti ibu kota kami dan detik yang tidak dapat dilupakan apabila mata dunia beralih ke bandar kami," tambahnya. -AFP


Jepun batal sekatan berkahwin kepada wanita bercerai ketika hamil

TOKYO, 14 Oktober- Kabinet Jepun hari ini meluluskan pembatalan undang-undang yang menetapkan wanita bercerai ketika hamil, perlu menunggu 100 hari sebelum dibenarkan berkahwin semula.

Undang-udang yang telah berkuat kuasa lebih seabad lalu, tidak terpakai kepada orang lelaki.

Undang-udang itu pada asalnya bertujuan mengenal pasti bapa bayi supaya bertanggungjawab dari segi kewangan kepada bayi yang bakal dilahirkan.

Para pengkritik telah mengadakan kempen menarik balik undang-undang pada 1896 itu -- melarang perkahwinan semula selama enam bulan sebelum disemak pada 2016 -- menyifatkannya sebagai lapuk dan diskriminasi.

Perubahan itu akan menghapuskan peraturan yang memberi hak kepada ibu bapa untuk "mendisiplinkan kanak-kanak pada tahap yang diperlukan".

Kerajaan akan menyerahkan kod sivil baharu disemak itu kepada sidang parlimen semasa yang berakhir pada 10 Disember depan.

Peraturan baharu itu dijangka digubal pada 2024 jika diluluskan, lapor media tempatan.

Jepun secara konsisten berada pada kedudukan terendah dalam laporan Indeks Jurang Gender Global tahunan Forum Ekonomi Dunia, yang mengambil kira penglibatan wanita dalam pemerkasaan politik, penyertaan kesihatan, pendidikan dan ekonomi.

Pada tahun 2022, Jepun berada di tempat ke-116 daripada 146 kedudukan.

Dua tahun lalu, kerajaan menangguhkan sasaran hampir dua dekad untuk meletakkan sekurang-kurangnya 30 peratus kaum wanita dalam jawatan kepimpinan sama ada sektor perniagaan dan politik.

Bagimanapun, pelan lima tahun baharu menggariskan usaha akan dibuat untuk mencapai sasaran menjelang 2030 dan bukannya akhir 2020. -AFP


8 kanak-kanak mati, 3 hilang bot terbalik di Sungai Mekong

(Perdana Menteri Kemboja, Hun Sen/fail Reuters)

PHNOM PENH, 14 Oktober- Sekurang-kurangnya lapan kanak-kanak terbunuh dan tiga lagi hilang di Kemboja selepas sebuat bot dalam perjalanan menghantar mereka ke rumah selepas selesai kelas Bahasa Inggeris karam di Sungai Mekong pada pagi Jumaat.

Menurut Ketua Polis tempatan, Am Thou bot tersebut dilaporkan lebih muatan menyebabkan karam di lokasi kira-kira 50 meter (160 kaki) dari dari destinasi dituju.

"Ia kejadian menyedihkan. Lapan pelajar mati dan tiga lagi masih hilang,” kata Am Thou.

Mangsa berumur antara 12 hingga 15 tahun, sementara dua orang dewasa kru bot dan dua pelajar berjaya diselamatkan.

Perdana Menteri Hun Sen menerusi status di Facebook merakamkan ucapan takziah dan menggesa orang ramai supaya lebih berhati-hati semasa hujan yang menyebabkan kenaikan paras air Sungai Mekong.

Insiden melibatkan bot sememangnya perkara biasa di negara Asia Tenggara, kerana banyak penduduk tinggal berhampiran sungai yang merupakan jalan perhubungan penting bagi penduduk.

Pada 2009, sebuah feri lebih muatan terbalik di timur laut Kemboja mengorbankan sekurang-kurangnya 17 penumpang. -AFP


Tragedi Stadium Kanjuruhan: Pasukan petugas mahu presiden PSSI letak jawatan

JAKARTA, 14 Oktober- Pasukan petugas yang menyiasat tragedi Stadium Kanjuruhan yang mengorbankan 132 orang menggesa ketua Presiden Persatuan Sepak Bola Seluruh Indonesia (PSSI)), Mochamad Iriawan meletak jawatan, kata seorang menteri tertinggi.

“Secara teknikal, kerajaan tidak boleh campur tangan dalam PSSI, tetapi dalam negara yang berlandaskan moral, etika dan budaya agung, adalah disyorkan presiden PSSI dan semua AJK pelaksana meletakkan jawatan sebagai bentuk tanggungjawab,” kata pasukan petugas itu dalam laporan yang diserahkan kepada Presiden Joko Widodo.Laporan setebal 124 muka surat itu dikeluarkan selepas Ketua Menteri Keselamatan, Mahfud MD dalam satu sidang media berkata PSSI harus bertanggungjawab.Mahfud berkata berdasarkan rakaman CCTV daripada 32 kamera yang disemak, kejadian itu didapati lebih mengerikan daripada yang diketahui sebelum ini."Kami mendapati bahawa keadaan ramai mangsa yang terjatuh adalah jauh lebih menakutkan daripada apa yang dilihat di TV atau media sosial," katanya selepas bertemu Widodo.“Kami juga mendapati pihak berkepentingan mengelak tanggungjawab mereka, mereka semua berlindung bawah peraturan dan kontrak yang secara teknikalnya sah,” tambah beliau. -AFP

(Polis Indonesia sedang menyiasat di Stadium Kanjuruhan di Malang/AFP)


Dua rakyat Palestin terbunuh dalam serbuan terbaharu Israel di Tebing Barat

NABLUS, 14 Oktober- Dua rakyat Palestin dilaporkan terbunuh semasa serbuan pasukan keselamatan rejim zionis Israel di bandar Jenin, kawasan Tebing Barat yang diduduki Israel.

Perkara itu dinyatakan Kementerian Kesihatan Palestin.

“Dua jasad mangsa tiba di Hospital Jenin,” menurut kementerian itu ketka pasukan tentera Israel mengumumkan operasi diteruskan di kem pelarian Jenin di bandar itu.

Pihak tentera Israel tidak memberi sebarang komen berhubung kematian itu ketika dihubungi wartawan agensi berita AFP.

Agensi berita rasmi Palestin, Wafa melaporkan tentera rejim menggunakan peluru hidup dan melepaskan tembakan ketika bertempur dengan penduduk Palestin di Kem Jenin.

(Penduduk Palestin mengusung mayat Nasim Fayed yang terbunuh ketika operasi serbuan Israel di bandar Jenin pada 14 Oktober 2022/AFP)

Puluhan penduduk Palestin dilaporkan terbunuh dalam tempoh beberapa bulan kebelakangan ini iaitu sejak operasi serbuan Israel yang dibuat hampir setiap hari di sekitar Tebing Barat.

Sabtu lalu, dua remaja Palestin mati ditembak ketika Israel melakukan serbuan di Jenin, sementara seorang kanak-kanak 12 tahun mati pada Isnin susulan kecederaan dialami sejak bulan lalu yang juga angkara tentera Israel.

Tentera zionis Israel memperluaskan operasi tentera di Jenin dan bahagian lain di Tebing Barat atas alasan serangan Palestian ke wilayah Israel pada awal tahun ini.

Israel memberi alasan mahu memburu penyerang yang menembak mati dua tenteranya dalam kejadian berasingan sepanjang minggu lalu.

Seorang tentera Israel didakwa dibunuh Selasa lalu berhampiran Nablus, dan pada Sabtu seorang lagi tentera dikatakan ditembak di pusat pemeriksaan timur Baitulmaqdis. -AFP


Pembedahan buang tumor sambil ahli muzik bermain seksofon

Ahli muzik berkenaan terus bermain muziknya sepanjang pembedahan yang mengambil masa sembilan jam. -Foto Italy24

ROM, 14 Oktober- Seorang pemain muzik Itali berusia 35 tahun menjalani pembedahan membuang ketumbuhan di otaknya sambil meniup seksofon, di sebuah klinik di sini, semalam, lapor agensi berita Itali (ANSA).Pembedahan di Paideia International Hospital itu diketuai pakar bedah otak, Christian Brogna, pakar dalam bidang pembedahan dalam keadaan sedar yang melakukan pembedahan serupa ke atas seorang pesakit yang bemain violin di London beberapa tahun lepas, menurut laporan itu.Ahli muzik berkenaan terus bermain muziknya sepanjang pembedahan yang mengambil sembilan jam pada Isnin, katanya.Pesakit itu dibenarkan pulang pada pagi semalam.

"Ia merupakan pembedahan yang sangat sukar ke atas pesakit muda itu, dengan ketumbuhan di kawasan otak yang sangat kompleks, yang pada satu masa dikelaskan sebagai tidak boleh dibedah," kata Brogna kepada ANSA.Beliau berkata prosedur itu menjadi lebih kompleks kerana pemuzik itu kidal. -BERNAMA


Tujuh lagi maut dalam protes untuk Mahsa Amini

BUKAN, 14 Oktober- Tujuh lagi maut dalam protes antikerajaan di Iran susulan kematian Mahsa Amini. Protes tersebut telah berlarutan hampir sebulan.Pasukan keselamatan bertindak melepaskan tembakan bagi menyuraikan tunjuk perasaan berkenaan. Bantahan diadakan di bandar Isfahan dan Karaj selain kampung halaman Mahsa Amini di Saqez. Rakaman video dikongsi dua pertubuhan hak asasi manusia yang berpangkalan di Norway. Menurut Kumpulan Hak Asasi Manusia, operasi pasukan keselamatan telah meragut sekurang-kurangnya 108 nyawa termasuk kanak-kanak. Pemimpin Tertinggi Iran, Ayatollah Ali Khamenei mendakwa bantahan anti kerajaan mungkin dipengaruhi anasir luar. Mahsa Amini sebelum ini ditahan di Tehran pada 13 September lalu atas kesalahan 'pakaian yang tidak sesuai' dan meninggal dunia tiga hari kemudian.Kematian wanita Kurdish berusia 22 tahun itu mencetuskan demonstrasi di seluruh Iran.-AFP


Angka korban limpahan lumpur di Venezuela meningkat

LAS TEJERIAS, 14 Oktober- Angka korban akibat limpahan lumpur tebal di Venezuela dilaporkan bertambah.Terbaharu, sebanyak 43 mayat ditemui selepas bencana melanda Las Tejerias, Sabtu lalu.Pasukan penyelamat kini bertungkus-lumus bagi mencari 56 mangsa yang masih hilang.Presiden Venezuela, Nicolas Maduro berkata jumlah korban bencana alam itu merupakan yang terburuk dalam beberapa dekad dan mungkin mencecah sehingga 100 orang.Hujan lebat luar biasa menyebabkan air sebatang sungai besar dan beberapa anak sungai melimpah, seterusnya mengakibatkan banjir lumpur.Sebanyak 317 rumah musnah dan 757 lagi rosak.Pencarian mangsa yang hilang diteruskan.Bekalan air dan elektrik sudah pula sebahagiannya sudah dipulihkan.-AFP


Jepun dakwa Korea Utara bangunkan kepala peledak kecil

TOKYO, 14 Oktober- Korea Utara berkemungkinan membangunkan kepala peledak nuklear kecil untuk dibawa peluru berpandu balistik jarak sederhana. Menteri Pertahanan Jepun, Hamada Yasukazu berkata Pyongyang berkemungkinan mencapai keupayaan memasang kepala peledak kecil pada peluru berpandu seperti Nodong dan Scud-ER yang boleh sampai ke Jepun.Hamada berkata demikian pada sesi jawatankuasa Dewan Rendah di parlimen bagi membincangkan siri pelancaran peluru berpandu Pyongyang.Awal bulan ini, Korea Utara melancarkan peluru berpandu balistik jarak perantaraan di ruang udara Jepun buat kali pertama sejak 2017.Pyongyang turut melancarkan dua peluru berpandu terarah strategik jarak jauh, yang diselia pemimpin Kim Jong Un, pada Rabu.-AFP


Jepun gagal lancarkan roket Epsilon-6

TOKYO, 14 Oktober- Roket Epsilon-6 yang membawa lapan satelit, gagal dilancarkan.Agensi angkasa lepas Jepun memaklumkan keadaan itu memaksa roket berkenaan diprogram untuk musnah dengan sendiri.Kegagalan projek angkasa lepas tersebut adalah kali pertama dalam tempoh 20 tahun.Sebaik berlepas, roket Epsilon-6 tidak berada dalam kedudukan yang betul untuk mengorbit mengelilingi bumi.Ia terpaksa dibatalkan kurang tujuh minit setelah berlepas dari Pusat Angkasa Uchinoura, Kagoshima pada Rabu.Menurut Presiden Agensi Penjelajahan Aeroangkasa Jepun (Jaxa), Hiroshi Yamakawa, pihaknya menghantar isyarat untuk memusnahkan kapal itu selepas didapati ia tidak berada dalam keadaan selamat untuk mengorbit.Serpihan roket itu meletup dan jatuh di kawasan laut di timur Filipina dan punca kejadian masih disiasat.-AFP


Projek perluasan Masjidil Haram diteruskan

MAKKAH, 14 Oktober- Kerajaan Arab Saudi menerusi Kementerian Haji dan Umrah menjelaskan projek perluasan Masjidil Haram masih diteruskan.Menterinya, Dr. Tawfiq Fawzan Al Rabiah berkata projek perluasan dan pembinaan yang dianggap terbesar dalam sejarah itu, tetap akan diteruskan demi keselesaan jemaah haji dan umrah.Projek perluasan Masjidil haram diteruskan dengan kos lebih 200 bilion riyal (RM249 bilion).Fasa ketiga projek perluasan berkenaan disambung semula pada Mei 2020 selepas beberapa bulan dihentikan ekoran wabak COVID-19.Projek perluasan terbaharu itu membabitkan penambahan kapasiti dataran Tawaf bagi pertambahan 30,000 lagi jemaah.Ia juga melibatkan pemasangan 78 pintu pagar automatik, penambahbaikan sistem bunyi, pembangunan sistem kamera pengawasan dan sistem amaran kebakaran.-AFP

(Menteri Haji dan Umrah Arab Saudi, Dr. Tawfiq Fawzan Al Rabiah/AFP)


Canva umum capai 100 juta pengguna bulanan aktif

(Canva merupakan satu platform reka bentuk visual dalam talian/CANVA.COM)

SYDNEY, 13 Oktober- Canva, platform komunikasi visual global, hari ini mengumumkan bahawa lebih daripada 100 juta orang di 190 negara menggunakan platformnya setiap bulan. Menurut kenyataan media yang dikongsi AFP, pelancaran 'Visual Worksuite Canva' baru-baru ini menjadi penyumbang lonjakan pertumbuhan itu dengan platform berkenaan memperoleh tambahan lebih  15 juta pengguna bulanan aktif bulanan.Penguuna Canva boleh mengakses aplikasi menerusi pelbagai  peranti secara dalam talian dari mana-mana sahaja di dunia.Menurut pengasas bersama dan Ketua Pegawai Eksekutif Canva, Melanie Perkins, pihaknya berbangga dengan pencapaian itu yang meningkatkan reputasi syarikat berkenaan sebagai satu platform reka bentuk yang menjadi pilihan pengguna pelbagai golongan."Kami amat berbangga untuk menandakan detik penting ini dalam misi kami untuk memperkasakan seluruh dunia dalam bidang reka bentuk."Dunia reka bentuk kini lebih penting berbanding sebelum ini. Pertumbuhan berterusan kami menunjukkan permintaan besar untuk platform kolaboratif, ringkas dan menyeluruh yang memperkasakan semua  peringkat pengguna, tidak kira profesional mahu pun amatur untuk menyerlahkan kreativiti," katanya.Pertumbuhan berterusan Canva adalah bukti syarikat itu dalam masa singkat menjadi platform komunikasi visual pilihan dalam setiap lapangan.

(Pelancaran 'Visual Worksuite Canva' baru-baru ini menjadi penyumbang lonjakan pertumbuhan itu dengan platform berkenaan memperoleh tambahan  lebih 15 juta pengguna bulanan aktif /CANVA.COM)

Kemudahan penggunaan, sifat kerjasama dan keluasan set produk Canva telah menyaksikan peningkatan penggunaan di seluruh dunia, dengan aplikasinya di tempat kerja melonjak merentasi pelbagai jenis profesion dan industri.Permintaan ini dibuktikan dengan lebih 10,000 pekerjaan semasa di LinkedIn yang menyenaraikan Canva sebagai kemahiran diingini oleh syarikat termasuk American Express, Amazon, TikTok, LEGO dan Google.Sementera itu, Naib Presiden Sosial dan Pemasaran Kandungan di SalesforceMarissa Kraines berkata, Canva telah menjadi platform yang tidak ternilai untuk perniagaan syarikatnya."Canva mengubah cara pasukan kreatif dan sosial kami untuk bekerjasama antara satu sama lain dengan memudahkan kakitangan mencipta reka bentuk baharu dalam masa sama mengekalkan konsistensi jenama, "Ia juga membolehkan pasukan kami mengukur amalan terbaik apabila melibatkan komunikasi visual di seluruh syarikat, memastikan kami boleh mencipta kandungan yang menarik merentas semua saluran sosial dan milik kami," katanya.Komunikasi semakin bersifat visual dan dunia pekerjaan tidak pernah menjadi lebih global, memperlihat kemahiran reka bentuk yang mudah dan kerjasama yang lancar serta lebih kritikal berbanding sebelum ini.Apabila permintaan untuk komunikasi visual di tempat kerja meningkat, Canva terus berdedikasi untuk membina rangkaian lengkap aplikasi reka bentuk yang memperkasakan tenaga kerja moden untuk masa depan modal insan, merentas setiap industri.CANVA PLATFORM KOMUNIKASI VISUALDilancarkan pada tahun 2013, Canva merupakan satu platform reka bentuk dalam talian yang menawarkan pelbagai templat merangkumi pembentangan dokumen, laman web, grafik media sosial, poster,  video, serta kapasiti simpanan dalam talian untuk foto, ilustrasi, klip video dan audio, untuk semua pengguna berdaftar. -AFP